Naxçıvanda kənd təsərrüfatı məhsullarının istehsalı 3,6% artıb – Foodinfo.az\nBu ilin yanvar-avqust aylarında Naxçıvan Muxtar Respublikasında dəyəri 323,76 mln. manatdan çox kənd təsərrüfatı məhsulları istehsal olunub ki, bu da 2019-cu ilin müvafiq dövrü ilə müqayisədə 3,6% çoxdur.\nNaxçıvan Dövlət Statistika Komitəsindən Foodinfo.az-a verilən məlumata görə, bu dövr ərzində diri çəkidə ət istehsalı 14 779 ton, süd istehsalı 69 098 ton olub. 2019-cu ilin müvafiq dövrü ilə müqayisədə ət istehsalı 1,8%, süd istehsalı isə 1,4% artıb.\nMuxtar respublikada 384 növdə məhsul istehsal olunur ki, bunun da 127 növü ərzaq, 257 növü isə qeyri-ərzaq məhsullarıdır. Hazırda əhalinin 108-i ərzaq, 242-si qeyri-ərzaq olmaqla 350 növdə məhsula olan tələbatı tamamilə yerli imkanlar hesabına ödənilir.


“Yolumuzdan azmışıq, Allah bizi tərbiyə etmək istəyir” - Azinforum.az İnformasiya Portalı\nAna səhifə / Cəmiyyət / “Yolumuzdan azmışıq, Allah bizi tərbiyə etmək istəyir”\n“Yolumuzdan azmışıq, Allah bizi tərbiyə etmək istəyir”\n“Əgər mən İmam Hüseynə yas saxlayıramsa, şadlıq, musiqi, yeyib-içmək, çimərlik, ad günü və gəzmək kimi şeylərdən kənar olmalıyam. Hicab bağlayıramsa, hicabımda düz olmalıyam. Əməl cəhətdən düz olub ondan sonra İmam Hüseyn əzadarlığını saxlamalıyam”.\nPravda.az xəbər verir ki, bu sözləri Hacı Rahim Məhərrəm ayında möminlərin necə davranmalı olduqlarından danışarkən deyib. Qeyd edib ki, əsas olan qarşılıqlı hörmət və ehtiramı qorumaqdır: “Bir də görürsən ki, adam dindardır, amma maşında musiqini tam açıb gəzir. İrad bildirəndə də dini musiqi olduğunu deyir. Kiminsə atası rəhmətə gedəndə dini musiqi ilə şəhərdə gəzir? Yox. Birinci mənəvi yas saxlanılmalıdır. Bununla həm mənəviyyatımız, həm əməlimiz düzələcək. Əgər namazımı vaxtında qılıramsa, kiməsə şər atmıramsa, deməli doğru yoldur. Biz yolumuzdan azmışıq. Allah bizi bu dövrdə tərbiyə etmək istəyir”.\nÖncəki BNA və DYP eyni xətaya görə yeddi saniyə fərqlə cərimə yazdı — FOTO\nNövbəti Deputatın qardaşı oğlu üç nəfərə bu qədər pul “atıb”


Vətəni sevmək nə deməkdir? | AzEduTech\nVətəni sevmək nə deməkdir?\nFiled under: İnşalar — 3 Şərh\nVətən… Bu kəlmə nə qədər də mənalı və dərindir. Deyilişi şirin olduğu kimi, məzmunu, qayəsi də yüksək və hikmətlidir.\nBiz ana dedikdə vətəni, vətən dedikdə anamızı düşünürük. Çünki vətən də bizə anamız qədər doğma, anamız qədər əzizdir. Ana müqəddəsliyi vətən müqəddəsliyi, vətən ucalığıdır.\nMənim vətənim Azərbaycandır. Mən bu gözəl yurdu bütün qəlbimlə sevirəm, bütün varlığımla bu füsunkar diyara bağlıyam. Mənim Vətənim gözəlliklər məskəni, gözəlliklər diyarıdır. Mən Vətənimin laləli çöllərini, zirvəsi ağ örpəkli, ətəyi yaşıl meşəli dağlarını, coşqun çaylarını, firuzə qaşlı üzüyə bənzər göllərini, şır-şır axan bulaqlarını candan artıq sevirəm. Yaşıl ormanlar, mavi səma, ağ çalmalı dağlar, dərələrdən axan şəffaf çaylar yurdumun füsunkarlığını birə-min artırır. Təbiətin əfsanəvi gözəli Göy göl kim vurulmaz?!\nAzərbaycanımın, Odlar diyarımın gözəllikləri haqqında şairlərimiz, yazıçılarımız çoxlu əsərlər yazmış, bəstəkarlarımız musiqi bəstələmiş, yazıçılarımız bu gözəllikləri öz əsərlərində dolğun əks etdirmişlər.\nVətəni sevmək Vətən fədaisi olmaq deməkdir. Vətəni sevmək ona səcdəgah kimi baxmaq, torpağa, öz xalqına qəlbən bağlı olmaq deməkdir. Vətəni sevmək Vətəni qorumaq, onun hər qarışını sevmək, Vətən naminə canını qurban verməyə hazır olmaq deməkdir. Vətəni sevmək, ona bağlanmaq hər bir şəxsin vətəndaşlıq borcudur.\nAzərbaycan xalqının igid oğullarından Cavanşirin, Babəkin, Koroğlunun yadelli işğalçılara qarşı mübarizəsi Vətənə məhəbbətin, yurd sevgisinin bariz nümunələridir.\nSon dövrlərin zorla cəlb edildiyimiz Qarabağ savaşı göstərdi ki, Azərbaycanda indi də canını Vətən yolunda qurban verməyə, onun uğrunda ölümə getməyə hazır olan igid oğul və qızlarımız çoxdur. Bu mərd və mübariz Vətən övladları öz doğma torpaqları uğrunda canlarını fəda etmiş və gələcək nəsillərin də vətəni dərin və atəşin məhəbbətlə sevməsinə nümunə ola biləcək şərəfli bir iz qoymuşlar.\nVətəni sevmək torpağı sevməkdir. Vətənə məhəbbət xalqa məhəbbətdir.\nXVIII əsrin görkəmli şairi M. P. Vaqif doğma vətənini hədsiz bir məhəbbətlə sevir, onu azad və şən, xalqını isə firavan və xoşbəxt görmək istəyir. Qaniçən və qəsbkar Qacar isə bu yerlərə hücum edir, yandırır, viran qoyurdu. Xalqa qənim kəsilmiş, yeganə ümidi öz qanlı qılıncı olan bu vəhşi fatehin ən böyük faciəsi vətən məhəbbətindən məhrum olması idi. Bunu onun özü də etiraf edirdi:\nBu qılınc olmasa yeyərlər məni!\nVətəni sevmək, göz bəbəyi kimi qorumaq, onun torpağının, daşının qədrini bilmək, sözün əsl mənasında həmişə mübariz və mərd vətən övladlarının, cəsur və namuslu insanlarının ən nəcib və müqəddəs vəzifəsidir.\n22 Yanvar 2013 tarixində, saat 19:31\n3 Fevral 2013 tarixində, saat 20:03\n3 Fevral 2013 tarixində, saat 20:04\nheyatda her sey kodludur\n« Evdə valideynlərimə necə kömək edirəm\nAna dilim »


Xalq ermənipərəst müxalifəti rədd edir TƏHLİL | Sia.az\nXalq ermənipərəst müxalifəti rədd edir TƏHLİL\nSiyasət - 19.09.2016 16:56 - Oxunma sayı: 463\n26 sentyabrda bunun bir daha şahidi olacağıq ABŞ Konqresində İnsan haqları komissiyasının erməni lobbisindən aldığı sifariş əsasında Azərbaycana qarşı qərəzli dinləmələri keçirilib. Lakin həmin dinləmələrlə yanaşı, həmin gün ABŞ Helsinki komissiyası da bəyanat yayaraq, 8 sentyabrda ermənipərəst konqresmen Kris Smitin Azərbaycan rəhbərliyinə ünvanladığı məktubun mətnini ictimaiyyətə açıqlayıb. Belə ki, sözügedən məktubu Smitlə yanaşı, konqresdə Ermənistan üzrə işçi qrupun həmsədri, Dağlıq Qarabağ separatçılarının əsas dəstəkləyicilərindən olan digər konqresmen - Adam Şif də imzalayıb. Məhz bu faktoru incələyərkən bir daha agah olur ki, əslində hər iki olayın arxasında bilavasitə Amerikanın erməni lobbisi dayanır. Lakin ermənilərin bu addımları Azərbaycan ictimaiyyətini heç də təəccübləndirmir. Çünki bu, faktiki olaraq düşmən tərəfindən atılan çoxsaylı addımlardan biridir.\nAzərbaycan hüquqi-demokratik və dünyəvilik prinsiplərinə söykənən bir ölkə kimi demokratiya, prüalizm, tolerantlıq baxımından özlərini "demokratiyanın beşiyi" hesab edən başda ABŞ olmaqla bir sıra Qərb ölkələrini də üstələyir\nAncaq ölkə ictimaiyyətini hiddətləndirən başqa bir fakt istər-istəməz mövzu ətrafında digər analizlər aparmağı şərtləndirir. Məsələ ondadır ki, ölkəmiz və dövlətçilik maraqlarımız əleyhinə aparılan düşmənçilik kampaniyasında özlərini "müxalifətçi" adlandıraraq can-başla ermənilərə nökərçilik edənlərin bu kimi mənfur addımları aşkar şəkildə atılmaqdadır. Bu barədə digər yazımızda qeydlərimizi aparmışıq və bu səbəbdən sözügedən mövzuda başqa amillər ətrafında gedişlərimizi edəcəyik. Bəli, müxalifət hər bir ölkəyə lazımdır və yalnız sağlam müxalifətçiliyin inkişafı dövlətin inkişafına öz töhfələrini verə bilər.\nTəbii ki, Azərbaycan da hüquqi-demokratik və dünyəvilik prinsiplərinə söykənən bir dövlət kimi beynəlxalq aləmdə öz sözünü deyir, hətta demokratiya, plüralizm, tolerantlıq baxımından, özlərini "demokratiyanın beşiyi" hesab edən başda ABŞ olmaqla bir sıra Qərb ölkələrini də üstələyir. Azərbaycanda polis insanlara atəş açıb onların həyatlarına son qoymur, Azərbaycanda nə irqi, nə də ki, məzhəb baxımından heç bir problem yoxdur, Azərbaycanda İslam dini də daxil olmaqla, digər dinlərin nümayəndələrinə qarşı qadağalar qoyulmur, Azərbaycanda müxalifətə öz sözünü demək üçün hərtərəfli şərait yaradılıb, onların media qurumlarından tutmuş başqa təbliğat vasitələri çox rahat şəkildə idarə olunur. Belə olan təqdirdə - ABŞ-da bəlli qərəzlərə söykənən dinləmələrin keçirilməsi əsnasında "ana müxalifəti" təmsil edən partiya sədrinin - Əli Kərimlinin oğlu Türkel Kərimlinin, Xədicə İsmayılın XƏYANƏTKARCASINA (!) işğalçı, separatçı ermənilərlə bir yerdə ölkəmizin maraqlarını satması heç bir çərçivəyə sığmır!\nBu, həmin konqresdir ki, Azərbaycana qarşı bədnam "907-ci düzəliş"i qəbul edib!\nDəhşətli məqam da budur ki, erməni lobbisinin pulunu siyasi korrupsiya vasitəsilə mənimsəyən ermənipərəst konqresmenlər həmin puldan "ana müxalifət" təmsilçilərinin qarşısına necə deyərlər, tulapayı da atırlar. "İnsan haqları", "demokratiya" bağırmaları üçün...\nBu gün Azərbaycanda "demokratik dəyərlər" axtarışına çıxan ermənipərəst konqresmenlər hazırda erməni pulu ilə dövlət maraqlarına qarşı qısqırdılan radikal müxalifətin himayədarlarına çevirliblər. Bu, həmin konqresdir ki, Azərbaycana qarşı bədnam "907-ci düzəliş"i qəbul edib. Həmin mənfur sənədin qəbulu məhz Əli Kərimlinin də təmsil olunduğu Elçibəy iqtidarı dövründə (1992) ABŞ-dakı erməni lobbisinin diktəsi ilə baş tutub!\nLakin gəlin görək, bu ölkənin maraqlarını, dəyərlərini qoruyan iqtidar daha hansı işlərə imza atır. Məsələnin də ilginc tərəfi budur ki, ölkə Prezidentimiz Bişkekdə işğalçı Serj Sərkisyanı yerində oturdur, "ana müxalifət" təmsilçiləri isə ABŞ konqresində ölkəmiz və dövlətimiz əleyhinə erməni-daşnaklarla, hnçaklarla, asalaçılarla eyni mövqedən çıxış edirlər. Bax, heç bir çərçivəyə sığmayan fakt da budur və həmin fakt özünü tam çılpaqlığı ilə ortaya qoymuş olur.\nHər halda düşündürücü bir hadisədir və belə olan təqdirdə çıxış yolu bir olaya qalır - bu cür satqın, dəyərsiz, xəyanətkar, mənfur müxalifət ünsürlərini rədd etmək! Bütün hallarda 26 sentyabr referendumunda bunu görəcəyik...


Azərbaycan Oftalmoloqlar Cəmiyyəti 10 dekabr 1920-ci ildə yaranmışdır. 1977-ci ildə əməkdar elm xadimi, tibb elmləri doktoru, AMEA-nın akademiki Zərifə Əliyevanın təklifi və rəhbərliyi ilə Bakı şəhərində Ümumittifaq Oftalmoloqlar Cəmiyyəti (SSRİ) İdarə Heyətinin plenumu keçirilmişdir. 1946-ci ildə elmi-tədqiqat işləri məqsədyönlü yaradılan Elmi Tədqiqat Göz Xəstəlikləri İnstitutunda aparılmağa başlamışdı və Azərbaycan Oftalmoloqlar Cəmiyyətinin fəaliyyətinə təkan vermişdi.\nMüstəqil Azərbaycan Respublikasında Azərbaycan Oftalmoloqlar Cəmiyyətinin təkrari qeydiyyatı 22 iyun 2017-ci ildə olunmuşdur. Hal-hazırda Azərbaycan Oftalmoloqlar Cəmiyyətinin fəaliyyətinə - Akademik Zərifə Əliyeva adına Milli Oftalmologiya Mərkəzinin-in direktoru, AMEA-nın müxbir üzvü, Əməkdar Elm Xadimi, professor Elmar Qasımov sədrlik edir.\nAzərbaycan oftalmologiyası öz inkişaf dövrünü yaşayır. Azərbaycan Oftalmoloqlar Cəmiyyəti olaraq bu sahənin daha da inkişaf tendensiyasını yüksəltmək üçün hər bir gənc kadra dəstək olur, oftalmologiya sahəsindəki yenilikləri, nailiyyətləri hər bir həmkarımıza aşılamaq üçün konfranslar təşkil edilir.\nBelə ki, Azərbaycan Oftalmoloqlar Cəmiyyətinin təşəbbüsü ilə bir sıra beynəlxalq, regional konfranslar, seminarlar və vebinarlar keçirilib. Xüsusilə gənc oftalmoloqların inkişafında, oftalmologiyada yeni innovasiyaların meydana çıxmasında Azərbaycan Oftalmoloqlar Cəmiyyətinin rolu danılmazdır.\nBundan əlavə oftalmoloqların cərrahiyyədə bilik və bacarıqlarının inkişafı üçün Cəmiyyət tərəfindən wetlab kursları təşkil edilmiş və bir çox oftalmoloqlarımız cərrahi bacarıqlara yiyələnmişlər.\nAzərbaycan Oftalmoloqlar Cəmiyyətinin 5 illik yubileyi münasibətlə təbrik edir, fəaliyyətinin daim olmasını arzu edirik!


Bu gün tək yeniyetmələrdə deyil, demək olar bütün yaş qruplarında kompyuterdən istifadə həyatımızın ayrılmaz bir hissəsinə çevrilmişdir. Buna baxmayaraq onun istifadəsində müəyyən sərhədlərin olması (xüsusilə uşağın yaşına görə) vacibdir. Valideynlər bu cihazın üstün cəhətləri ilə bərabər, düzgün olmayan tərzdə istifadə olunduqda nə kimi ziyanları olduğunu, hansı problemlərə yol aça biləcəyini də övladlarına izah etməlidirlər.\nÜmumiyyətlə, kompyuter evdə ümumi otaqda yerləşməlidir. Yaxşı olar ki, böyüklər onun istifadəsində uşaqlarından da bir qədər artıq bilgiyə malik olsunlar. Ona güvəndiyini bildirsin, məlumatlar versin, amma yenə də nəzarətsiz qoymasınlar.\nƏgər uşağımız saatlarla kompyuter başında zaman keçirirsə əvvəlcə dönüb özümüzə və ailədəki ünsiyyətimizə baxmalıyıq. Biz övladımıza lazımi vaxt ayırırıqmı? Yoxsa ailə olaraq birgə zaman keçirə biləcəyimiz zamanlarda özümüz də uzun müddət kompyuter arxasında oturur və ya başqa gündəlik işlərlə məşğul oluruq? Övladımız bizə yaxınlaşıb söz soruşur, kömək və ya diqqət istəyəndə "işim var”, " mane olma”, "vaxtım yoxdur” kimi sözlərlə onu başdan edirik? Əgər belədirsə uşaqdan daha fərqli bir davranış gözləyə bilmərik.\nƏgər uşaqda asılılıq yaranmış, saatlarla kompyuter arxasından qalxmır və ətraf mühitdən təcrid olubsa bu, depressiyanın və ya başqa bir narahatlığın göstəricisi də ola bilər. Bu zaman bir mütəxəssisdən məsləhət almaq lazımdır.\nYeniyetməlik gəncin peşə seçimi kimi, daha sonrakı həyatına təsir edən çox vacib qərar verildiyi bir vaxtdır. İnsan, sənətini seçməklə öz ətrafını, maddi vəziyyətini, ünsiyyətdə olacağı insanları da seçmiş olur. Buna görə də peşə, müəllim və ata-ananın məsləhətlərini də nəzərə alıb öz bacarıq və istəklərinə uyğun seçilməlidir. İnsanın işini sevərək, istəyərək görməsi gələcəkdə işlə əlaqəli problemləri minimuma endirir və onun cəmiyyətdə sevilən, sayılan, lazımlı biri olmasına şərait yaradır.\nTəəssüf ki, bəzən valideynlər övladlarını nə vaxtsa çatmadıqları arzularına və ya prestijli bir peşəyə yiyələnməsinə məcbur edirlər. Unutmamalıyıq ki, onlar bizim övladımız olmaqla bərabər tamamilə ayrı varlıqlardır və onları istədiyimiz şəkildə qəliblərə salmamalıyıq. Əksinə onun həvəs və potensialını araşdırıb, sevdiyi peşəyə yiyələnməsinə yardım etməliyik.\nİndi isə bir qədər ailələrdə sıx rastlanan uşaqlar arasında anlaşmazlıq barədə. Uşaqlar bir-birinə qarşı vaxtaşırı mehriban və ya kobud ola bilirlər. Bu, münasibətlərin bir hissəsi kimi hardasa normaldır. Valideyn buna müdaxilə etməməli, uşaqlardan hər hansı birinin tərəfini qətiyyən tutmamalıdır. Adətən, valideynlər evin böyuk uşağını danlayır, "sən böyüksən,güzəştə getməlisən” kimi sözlərlə tənbeh edirlər. Amma unutmayaq ki, o da uşaqdır və ona da diqqət lazımdir. Adətən,uşaqların bu cür davranışlarının əsas səbəbi valideynlərin diqqətini çəkmək olur.\nƏgər uşaqlar davamlı olaraq narahatdılarsa, ətrafdakılarla dalaşır, mübahisə edirlərsə o zaman valideynlər arasındakı münasibətə və eləcə də valideynlərin uşaqlarına qarşı olan münasibətlərinə nəzər yetirmək lazımdır. Burada önəmli məqamlardan biridə uşaqlarda nümunə olmaqdır. Görəsən biz onlara düzgün nümunə oluruqmu? Çünki uşaqlar valideynlərinin öyüdlərini deyil, davranışlarını nümunə götürürlər.\n"Uşaqlarımızın mədəsini və beynini doyurduğumuz kimi,ruhlarını da qidalandırmalıyıq”.\nTarix: 06.01.2015 / 12:46 Müəllif: Aziza Baxılıb: 59\tBölmə: Uşaqlara tərbiyyə\nGece OxusuGulsatan Qoca 04012013 Evlendikden kilsələrinin Yuxuda Mismar görmək Cənnət Və Cəhənnəm əhli Motsart Yaxwilari Tap keklikotu qaralmalar Odenmeyen FİTNƏSİ Osmanlı sülaləsi Yoldan ən gözəl keçən insan qara aid seirler corek hekayesi bir insana nece cadu etmek olar kicik islerde de boyuk olmaq lazimdir QARMON Oruc və Sağlamlıq mənası qadinda folekullar gec yetisirse ne etmeli


www.XALQXEBER.az » İqtisadiyyat » Azərbaycanda bağlanması gözlənilən 4 bank\nMaliyyə Bazarlarına Nəzarət Palatasının Direktorlar Şurasının 2017-ci il 22 dekabr tarixli qərarına əsasən "DəmirBank” Açıq Səhmdar Cəmiyyətinin lisenziyası dekabrın 23-dən etibarən ləğv edilib. 1992-ci ildən fəaliyyət göstərən bankın bağlanması bank sektorundakı vəziyyəti yenidən gündəmə gətirib.\nMaraq üçün qeyd edək ki, bu devalvasiyadan sonra bağlanan 11-ci bank olub. 2015-ciildə "Azərbaycan Kredit Bankı” və "Bank of Azerbaijan” ASC, bir il sonra "Qafqaz İnkişaf Bankı" ASC, "Atrabank" ASC, "Texnikabank” ASC, "Bank Standard", "Dekabank” ASC, "Kredobank" ASC, "Parabank” ASC və "Zaminbank” ASC bağlanıb.\nMillət vəkilləri və iqtisadçılar uzun müddətdir ki, bank sektorunda vəziyyətin günü-gündən pisləşdiyini, bəzi bankların iflasa uğramaq üzrə olduğunu bildirir, sektorun sağlamlaşdırılması üçün təcili addımların atılmasını vurğulayırlar. Bu günə qədər hökumət bu yöndə bəzi addımlar atsa da, düzgün və şəffaf aparılmayan bank siyasəti lazımı nəticələrin əldə olunmasına mane olur. Bu isə daha bir neçə bankın "DəmirBank"ın aqibətini yaşayacağını deməyə əsas verib.\nBəs hansı bankların bağlanmaq ehtimalı var?\nBununla bağlı Qaynarinfo-ya açıqlama verən iqtisadçı ekspert Natiq Cəfərli bağlanma ehtimalı yüksək olan bankların adlarını açıqlayıb:\n"Maliyyə Bazarlarına Nəzarət Palatasının və yaxud Mərkəzi Bankın hansı yöndə qərar verəcəyini söyləmək çətindir. Amma zaman-zaman nüfuzlu beynəlxalq reytinq agentliklərinin Azərbaycan bank sektoru ilə bağlı hesabatları dərc olunur. Bu hesabatlardan çıxış edərək müəyyən fikirlər yürütmək mümkündür. Son açıqlanan hesabatlarda "Bank of Baku"nun, "AG Bank"ın, "Bank Respublika"nın və "Unibank"ın adları keçir və qeyd olunur ki, bu bankların kifayət qədər problemləri var, problemli kreditlərin həcmi yüksəkdir və kreditləşməyə yenidən başlaya bilmirlər.\nBu səbəbdən də "Moody's", "S&T" və "Fitch" kimi nüfuzlu reytinq və analiz şirkətləri onların reytinqlərini aşağı salırlar. Çox maraqlı bir detal da var ki, bu analiz şirkətləri gələcək proqnozları da neqativ dəyərləndiriblər, yəni ehtimal olunur ki, vəziyyət getdikcə daha da pisləşə bilər. Təəssüf ki, Azərbaycan rəsmiləri, o cümlədən Maliyyə Bazarlarına Nəzarət Palatası bununla bağlı heç bir açıqlama vermədi. Əslində belə bir nüfuzlu agentliklərin məlumatı çıxarkən ya vətəndaşları sakitləşdirmək, ya da həqiqəti söyləmək üçün mütləq daxildə də reaksiya olmalı idi. Təəssüf ki, biz bunu görmədik. Məhz bundan çıxış edərək söyləmək mümkündür ki, heç bir reaksiya yoxdursa və ya bu, Azərbaycanın rəsmi orqanları tərəfindən təkzib olunmayıbsa, sadaladığım banklarda gələcəkdə problemlərin olması ehtimalı çox yüksəkdir. Ümumiyyətlə bank sektorunda bütün banklar belə psixoloji və maliyyə basqısı altındadırlar. Əsas problem kreditlərin yığıla bilməməsi və bankların növbəti yeni kredit xətlərinin açılmasında yaranmış çətinliklərdir. Banklar da əgər verdiyi krediti toplaya bilmirsə və ya yeni kredit xətləri aça bilmirsə, deməli qazanc əldə edə bilmir, qazanc əldə edə bilmirlərsə də maliyyə vəziyyətləri getdikcə pisləşir.\nEkspert çətin vəziyyətlərdə bankların bağlanmasındansa birləşmələrinin daha məntiqli və rasional yol olduğunu qeyd etsə də, indiki vəziyyətdə dövlət dəstəyi olmadan bank sektorunu xilas etməyin mümkün olmayacağını vurğulayıb:\n"Aktivlərin birləşdirilməsi yolu ilə müəyyən çıxış yollarının axtarılıb tapılması daha məntiqli və daha rasional yanaşma olardı, amma təbii ki, bankların vəziyyəti o səviyyədədir ki, passivləri də birləşərkən bu, idarəolunmaz bir hal da ala bilər. Yəni, 2 ortasəviyyəli bankın birləşməsi həm problemli kreditlərin birləşməsinə, həm də problemli kreditlərin geri dönüşündə yaranmış çətinliklərin artmasına səbəb ola bilər. Bu barədə dəfələrlə qeyd etmişik və sizin vasitənizlə bir daha söyləmək istəyirəm ki, bunun yeganə çıxış yolu hər hansısa bir dövlət proqramının qəbul olunmasıdır. Yəni, bank sektorunu artıq dövlətin dəstəyi olmadan xilas etmək mümkün olmayacaq. Amma çox qəribədir ki, dövlət Beynəlxalq Banka həm daxili borcların silinməsində, həm xarici öhdəliklərin öz üzərinə götürülməsi yönündə addımlar ataraq, kifayət qədər dəstək oldu, amma daxildəki yaranmış problemlərlə bağlı bir yol xəritəsi hazırlamadı. Bu da bank sektorunun artıq 2 ildən çoxdur ki, silkələndiyini və çox ciddi problemlərlə qarşı-qarşıya qaldığını göstərir. İstənilən hallarda, yəni banklar bağlansalar da, birləşsələr də yerdə qalan banklara da mütləq dövlət dəstəyi proqramı olmalıdır ki, onlar bu vəziyyətdən çıxa bilsinlər. Əslinlə sağlamlaşdırma adı altında yaxşı olardı ki, banklar öz problemlərini öz aralarında həll etsinlər, amma indiki şəraitdə, iqtisadi aktivliyin azaldığı, problemli kreditlərin artdığı bir dövrdə bankların heç biri öz gücünə bu vəziyyətdən çıxa bilməyəcək. Çünki ölkənin ən güclü bankı Beynəlxalq Bank sayılırdı və məlum oldu ki, öz gücünə nəyinki problemləri həll edə bilmir, əksinə getdikcə problemləri dərinləşir. Bu səbəbdən də məcburən dövlət problemləri öz üzərinə götürməklə bağlı qərarlar verdi. Əvvəl-axır bank sektoru ilə də bağlı belə qərarların alınması labüd olacaq".


Putin Qarabağa dair ən aktual və kəskin problemi açıqladı Yeni Sabah\n“Qarabağda vəziyyətin normallaşdırılması ən aktual və təcili problemdir”.\nYenisabah.az xəbər verir ki, bunu Rusiya prezidenti Vladimir Putin aprelin 7-də Moskvada Ermənistanın baş naziri Nikol Paşinyanla görüşdə deyib.\n“Sözsüz, ikitərəfli münasibətlər baxımından bizim danışacaq məsələlərimiz var. Əlbəttə, ən aktual, ən kəskin problem – Dağlıq Qarabağ və ətrafında şəraitin normallaşmasıdır”, - Rusiya prezidenti vurğulayıb.\nV.Putin bildirib ki, nəqliyyat marşrutlarının bərpası regionda Ermənistana inkişaf üçün yeni imkanlar qazandıracaq. (Report)\nPutin ən aktual və kəskin


Bakı, 3 avqust, SalamNews, B.Samid. “28-Xordad seçkilərinin mesajı mövcud vəziyyəti dəyişdirməkdən ibarətdir. Xalq bu seçkilərdən və hökumətdən istəyir ki, mövcud iqtisadi vəziyyətə və infilyasiyaya son qoyulsun. Sanksiyaların ləğv edilməsi əsas işlərimizdən biridir. Lakin xalqın süfrəsini əcnəbilərdən asılı hala gətirməyəcəyik.”\nSalamNews FarsNews-a istinadla xəbər verir ki, bunu İranın yeni prezidenti İbrahim Rəisi vəzifəsinə başlaması ilə bağlı keçirilən mərasimdəki çıxışında deyib.\nPrioritetlərini açıqlayan İbrahim Rəisi deyib:\n“Bizim təcili və qısamüddətli bir planımız var. Mən xalqı əmin edirəm ki, məsələlər çox yaxşı araşdırılıb və planlar nəzərdə tutulub. Bu planlar dərhal həyata keçiriləcək. Biz hökmən sanksiyaların qaldırılması ilə məşğul olacağıq.”\n“İndi xalq bu seçkilərə qatılmaqla iqtisadi, ictimai və mədəni problemlərin həllini tələb edirlər. Xalq hökumətdən istəyir ki, ədaləti bərpa etsin, korrupsiya ilə mübarizə aparsın, inzibati işlərdə qeyri-sağlam əlaqələrə və rüşfətxorluq kimi İslam İnqilabının dəyərlərilə ziddiyyət təşkil edən nə varsa onlara son qoysun.”


Afrin əməliyyatının şifrələri: Türkiyə böyük oyunları necə pozur? - KAFKASSAM - Kafkasya Stratejik Araştırmalar Merkezi\nAfrin əməliyyatının şifrələri: Türkiyə böyük oyunları necə pozur?\nKafkassam Editör - 22 Ocak 2018 - 14 dk okuma süresi\nAsif Nərimanlı kafkassam için yazdı\nTürkiyənin “Zeytun budağı” adını verdiyi əməliyyat başlandı və Afrinin PKK/PYD/YPG terrorçularından təmizlənməsi davam edir. Ankaranın ortaya qoyduğu iradə və türk ordusunun hücum planı əməliyyatın uğurla sona çatacağına şübhə yaratmır. Lakin Afrinin Türkiyənin Suriya siyasətində yeni bir başlanğıcın olacağı ehtimalı da nəzərdən qaçmır. Çünki Afrin əməliyyatı “Fərat qalxanı” və İdlib əməliyyatının davamı olsa da, bölgədəki mənzərə fərqlidir. Xüsusilə, ABŞ-ın “terror dəhlizi” planını həyata keçirmək üçün PYD-yə verdiyi silahlar, 30 minlik ordu məsələsi, ardınca, belə bir ordu qurduğunu təkzib etməsi, türk ordusunun Afrindən sonra İraq sərhədinə qədər bölgəni PYD terrorçularından təmizləmək hədəfi və bütün bunların fonunda Amerikanın hansı addımlar ata biləcəyi buludları daha da qatılaşdırır\nBaş verənləri analiz etmək üçün hər şeyə əvvəldən baxmaq və şübhəli suallar üzərində dayanmaq lazımdır: Suriyada İŞİD-in “basdırıldığı”, münaqişənin həlli üçün münbit atmosferin yarandığı bir vaxtda müharibə mənzərəsinin ön plana çıxması ilk diqqətçəkən nöqtədir. Ötən yazımızda qeyd etdiyimiz kimi: Amerika Türkiyə-Rusiya-İran üçlüyünün Suriyada münaqişəni həll etmək üçün həyata keçirdikləri Soçi prosesini sıradan çıxarmaq planını dövriyyəyə salıb və bunun üçün PKK/PYD/YPG terrorçularını Suriya Demokratik Qüvvələri adı altında toplayaraq, “sərhəd mühafizəsi” ordusu yaradır. (Oxu: Afrin əməliyyatı və Suriyada yeni müharibə oyunu).\nLakin Afrin əməliyyatı təkcə “sərhəd ordusu” oyununu pozmaq yox, ümumilikdə Türkiyənin bölgənin taleyinin həll olunmasında öz gücünü ortaya qoymasıdır.\n“Sərhəd ordusu”: Bu məsələ ortaya çıxan kimi Türkiyə hərəkətə keçdi. Ərdoğan bu ordunu “terror ordusu” adlandırdı və Vaşinqtona mesaj verdi ki, “terrorçular harada olursa-olsun, vuracağıq, bizi orada bayrağınızı almaq, adamlarınızı basdırmaq məcburiyyətində buraxmayın”. Bu açıqlamadan və türk ordusunun hərəkətə keçməsindən sonra ABŞ dövlət katibi Reks Tillerson “Türkiyənin narahatlığını anlayırıq, PKK ilə mübarizəsini dəstəkləyirik, Afrindəki PYD bizi maraqlandırmır, sərhəd ordusu qurmuruq”, – bəyanatını verdi. Bu, ABŞ-ın geri çəkildiyi, daha doğrusu, geri çəkilmək görüntüsü yaratmasıdır.\nVə buradan ilk şübhəli məqam boylanır: ABŞ-ın son üç ildə həyata keçirmək istədiyi və Böyük Yaxın Şərq Planının açar nöqtələrindən olan “terror dəhlizi” (“kürd dəhlizi”: İraqın şimal sərhədindən başlayaraq, Suriyanın şimalı bölgəsindən Aralıq dənizinə qədər olan bölgədə kürdlərin nəzarətini təmin etmək) planından vaz keçməyəcəyi məlumdur. PKK/PYD/YPG terrorçularını Suriya Demokratik Qüvvələrinin (SDQ) damı altında toplayaraq, 30 minlik “sərhəd ordusu” yaratmaq istəyinin də arxasında məhz bu var. Lakin ABŞ “sərhəd ordusu” planını açıqlayacağı təqdirdə, Türkiyənin sərt reaksiya verəcəyini, hətta Afrin əməliyyatına başlayacağını da bilməmiş deyildi. Bəs nə üçün buna getdi?!\nHesab etmək olar ki: Amerika Suriyada Türkiyə-İran-Rusiya üçbucağından Türkiyəni ayırmaq üçün 30 minlik ordu təhdidini gündəmə gətirdi və Ankaraya “istəsək, bunu edə bilərik” mesajını verdi.\nLakin Afrinin ABŞ üçün “kürd dəhlizi” planındakı strateji əhəmiyyəti və bu gün türk ordusunun əməliyyatı fonunda Vaşinqtonun bir mesaj üçün buna gedəcəyi inandırıcı deyil. Deməli, ortada baş verənləri de-şifrə edən başqa qüvvə var.\nAmerikanın 30 minlik ordu planını kim ifşa etdi?: Burada diqqətdən qaçan bir detal “sərhəd ordusu”nun qurulacağı xəbərinin hansı media qurumu tərəfindən yayılmasıdır. Xəbəri ilk olaraq “Röyters” agentliyi yaydı. Bu agentlik dünyada əksər xəbərin ilk mənbəsi hesab olunur, lakin məsələyə təkcə xəbərçilik prizmasından baxmaq da doğru olmaz. Ən azından, 30 minlik ordu haqda xəbərin yayılmasında “Röyters”in “ilk mənbə” nüfuzuna yox, agentliyin mənsub olduğu ölkəyə diqqət etmək lazımdır. Böyük Britaniya: Amerikanın planını məhz bu ölkə de-şifrə etdi. Və bu, heç də səbəbsiz deyil. Vaşinqtonda Trampın yəhudi kapitalı ilə hakimiyyətə gəlişindən etibarən, bütün dünyanın ayrılmaz müttəfiq kimi gördüyü Amerika-İngiltərə qarşıdurmasının fitili alovlandırıldı. Qətər böhranı bu qarşıdurmanın ən pik nöqtələrindən biri hesab oluna bilər. İngilislər bir xəbərlə ABŞ-ın planını de-şifrə etdi. Bundan öncə, İngiltərə BBC telekanalı vasitəsilə ABŞ-ın azad etdiyi Rakkada YPG (PYD-nin silahlı qanadı) ilə İŞİD-in əməkdaşlığını ifşa etməsi də təsadüfi deyildi. Əslində İngiltərənin bu prosesdə Türkiyəyə uzaqdan dəstək verdiyi məlumdur.\nFakt qarşısında qalan Amerika “Türkiyənin narahatlığını anlayırıq, PKK ilə mübarizəsini dəstəkləyirik, Afrindəki PYD bizi maraqlandırmır, sərhəd ordusu qurmuruq”, – bəyanatını verməyə məcbur oldu. Amma bu, ABŞ-ın PYD üzərindən planlaşdırdığı oyundan əl çəkdiyi anlamına gəlmir.\nAmerika PYD/YPG-ni Suriya masasında ən güclü tərəf olaraq əyləşməsini illər öncədən planlaşdırırdı.\na) Vaşinqtonun nəzarətindəki ən güclü yerli ordu: bunun üçün Türkiyənin bütün etirazlarına rəğmən, PYD-yə İŞİD-lə mübarizə adı altında 4 min TIR-dan artıq silah verilib və bu gün ABŞ “sərhəd ordusu” adından imtina etsə belə, bölgədə əlinin altında güclü “ordu” mövcuddur.\nb) PYD-nin Suriyanın ən zəngin neft yataqları olan ərazilərə nəzarətini təmin etmək: hazırda PYD Suriyanın dördə bir hissəsinə nəzarət edir və bu ərazilər şimalda Türkiyə sərhədindən başlamış, cənubda Fəratın çayının hövzəsi boyunca uzanan zəngin ərazilərdir.\nc) Şimali İraqdan Suriyanın şimalı boyunca Aralıq dənizinə qədər uzana əraziləri PYD-nin nəzarətinə vermək: Vaşinqton son üç ildə buna çalışır, lakin Türkiyənin “Fərat qalxanı”, ardınca İdlib əməliyyatı bunun qarşısında əngələ çevrildi. Afrin əməliyyatı da bu prosesdə ciddi əhəmiyyətə malikdir.\nd) PYD-ni Suriya masasına – Cenevrə danışıqlarına ən güclü tərəf kimi əyləşdirmək: hazırda bunun üzərində iş aparılır.\nİlk ilk hədəfə nail olunub: birinci, Amerika silahları ilə silahlandırılmış PYD bölgədə Türkiyə və İrana, həmçinin, Əsəd rejimi üzərindən Suriya daxilindən gələcək Rusiyaya qarşı dura biləcək gücdədir; ikinci, Suriyanın zəngin ərazilərinə nəzarət edir, hansı ki, bu sərvətlər münaqişə həll olunandan sonra Suriyanın inşasında və bölgədən böyük gəlir götürməkdə Vaşinqtona lazım olacaq.\nSonrakı iki hədəf hələlik əlçatmazdır. Lakin Amerika indiki mənzərədə Aralıq dənizinə çıxacaq dəhlizdən imtina etmiş kimi görünür, əvəzində, Suriyanın bölünməsində PYD-ni ən güclü tərəf kimi masaya əyləşdirməyin üzərində işləyir.\nƏslində Vaşinqtonun “sərhəd ordusu” məsələsindən tez-tələsik imtina etməsi və Türkiyənin Afrin əməliyyatına qarışmayacağı ilə bağlı açıqlama verərək, “müttəfiqlik prinsipinin əleyhinə çıxmadığı” görüntüsü yaratmasının arxasındakı hədəf burada ortaya çıxır.\n– Amerika Suriyada yenidən müharibənin alovlanmasını istəyir. Bu, Suriya münaqişəninin həlli üçün Türkiyə-İran-Rusiya üçbucağının başlatdığı Soçi prosesinə əngəl yaradacaq.\n– Türkiyəni Suriyada müharibəyə cəlb etmək. Gözlənilən odur ki, Amerika silahlandırdığı PYD-ni Türkiyənin qarşısına çıxaracaq və “müttəfiqi”nin uzunmüddətli “qan itirməsi”nə nail olmağa çalışacaq. Bu, Vaşinqtona Ankaradan istədiklərini almaq imkanı verir, daha doğrusu, okeanın o tayındakılar belə düşünür. Həm də müharibədə zəifləmiş Türkiyə daha sərfəlidir. Mümkündür ki, Türkiyənin Suriyada “qan itirməsi”nə çalışacaq Amerika bundan daxildə Ərdoğan iqtidarına qarşı rıçaq olaraq da istifadə etməyi planlaşdırır.\n– Böyük müharibə: Türkiyə Afrindən sonra Menbiçi, daha sonra Fəratın şərq sahillərində PYD nəzarətindəki əraziləri təmizləməyi planlaşdırır. Bu, artıq Amerikanın birbaşa müdaxilə edəcəyi daha şiddətli müharibə deməkdir. Vaşinqtonun Afrin əməliyyatına susması və buna paralel olaraq, Tel Abyed bölgəsinə yeni silahlar göndərərək, PYD qüvvələrini hazırlaması da bunu deməyə əsas verir. Deməli, hədəfdə genişmiqyaslı toqquşmaya hazırlıq aparılır.\n– İstisna deyil ki, Amerika bölgədə baş verənləri etnik və məzhəb qarşıdurmasına qədər aparmağı da planlaşdırır. Hazırda Qərb mediasının Afrin əməliyyatını “kürdlərə qarşı müharibə” olaraq təqdim etməsini bu planın bir parçası hesab etmək olar. Xüsusilə terrora qarşı həyata keçirilən Afrin əməliyyatını “kürdlərə qarşı” olaraq təqdim etməyə çalışan Amerika Türkiyə daxilində etnik kürd kartı üzərindən oynaya bilər.\n– Və əsas hədəflərdən biri bu toqquşmadan PYD-ni güclü çıxarmaq və Suriya masasında söz sahibinə çevirməkdir.\nAmerika buna nail ola biləcəkmi? Bölgədəki situasiya və xüsusilə Türkiyənin göstərdiyi iradə bunun çətin olacağını deməyə əsas verir. Çünki bu gün meydanda daha güclü və iradəli Türkiyə mövcuddur. Afrin əməliyyatı da Türkiyənin öz gücünü göstərməsi baxımından əhəmiyyətlidir.\nAFRİN ƏMƏLİYYATININ HƏDƏFLƏRİ: Ankara Afrinlə Aralıq dənizinə çıxarılması planlaşdırılan və Türkiyənin cənub sərhədlərində böyük təhlükəyə çevrilən “terror dəhlizi”nin qarşısında sədd çəkir. Bu, ümumi mənzərədə görünən hədəfdir. Halbuki, Afrin əməliyyatı uğurla başa çatarsa, Türkiyə daha böyük hərbi və siyasi dividendlər əldə edə bilər. Çünki İdlib əməliyyatı uğurla başa çatsa da, Türkiyə Suriyada zəif duruma düşdü. ABŞ Ankaranı Cenevrə danışıqlarından uzaqlaşdırdı, Rusiya isə Soçi prosesində Türkiyəni əngəl olaraq görməyə başladı. Bu baxımdan, Türkiyənin bölgədə əlini gücləndirərək masaya əyləşməsi vacibdir.\n1. Türkiyə Afrin, ardınca da Menbiçi təmizləməyi planlaşdırır. Bu, baş tutacağı təqdirdə, “Fərat Qalxanı” ərazisi tamamilə Ankaranın nəzarətinə keçir. Hansı ki, bu, Suriyada strateji əhəmiyyətli Hələbin qərb və şərq cəbhədən Türkiyənin mühasirəsinə düşməsini təmin edəcək. (Əsəd rejiminin Afrin əməliyyatına qarşı çıxmasının səbəblərindən biri də məhz budur).\n2. Afrindən sonra Menbiçin ələ keçirilməsi Türkiyəyə Suriyada ABŞ və Rusiya arasında sərhəd olaraq qəbul edilən Fərat çayının şimalına da nəzarət imkanı yaradacaq.\n3. Bu iki faktor Türkiyəni ABŞ və Rusiya qarşısında, ümumilikdə Suriya masasında gücləndirəcək.\n– “Terror dəhlizi” qurmağı planlaşdıran Amerika Türkiyə ilə hesablaşmağa məcbur olacaq.\n– Rusiya Soçi prosesini Türkiyəsiz həll etmək niyyətindən tamamilə əl çəkəcək. Çünki Moskva ABŞ-ı bölgədən çıxarmaq üçün PYD-nin də iştirak etdiyi Soçi görüşünü dəstəkləyir, lakin Türkiyənin mövqeyi Rusiyanı dilemma qarşısına qoyur. Türkiyə Afrin əməliyyatı ilə həm də Rusiyanın tərəddüdlərini aradan qaldıraraq, vazkeçilməz olduğu mövqeyini gücləndirəcək.\nBu baxımdan, Afrin Türkiyənin Suriya siyasətində yeni başlanğıcdır. Ankara qarşıda daha çətin yolların olduğunu da anlayır, lakin bölgədə oynanılan oyunlar Türkiyəyə irəliyə getməkdən və yumruğunu masaya möhkəm vurmaqdan başqa çıxış yolu qoymur.\nSamir Hümbətov: ABŞ Ermənistanda hərbi baza qura bilər\nErmənistanda 20 iyunda keçrilməsi nəzərdə tutulan parlament seçkilərində Paşinyan qalib gələrsə, Ermınistanda siyasi, iqtisadi və…\nRusya’da Azerbaycan turizmine ilgi giderek artıyor\nKafkassam Editör 19 Nisan 2017\nRusya Tur Operatörleri Birliği (ATOR) Rusya vatandaşlarının Azerbaycan turizmine yönelik ilgisinin giderek attığını kaydetti. ATOR’dan…\n“Müsəlman sol” CHP ilə Səadəti nə birləşdirir?\nKafkassam Editör 14 Mayıs 2017\nTürkiyə neçə gündür ana müxalifətin lideri Kamal Kılıçdaroğlunun “xeyr” – deyən digər partiya lideri Səadət…\nԿրեմլը հաստատել է Պուտինի եւ Փաշինյանի հանդիպման նախապատրաստումը\nKafkassam Editör 4 Ekim 2021\nՌուսաստանում կկայանա ՌԴ նախագահ Վլադիմիր Պուտինի եւ Հայաստանի վարչապետ Նիկոլ Փաշինյանի հանդիպումը: «Պատրաստվում է Պուտինի…\nRus ressamdan dostluk çağrısı: Türkiye’yi seviyorum, Türkler dostum!\nRus ressam Vladislav Nesinov, uçak krizi nedeniyle kötüleşen Türk-Rus ilişkilerinin düzelmesi için çağrıda bulundu. Sosyal…


Oxu.az - Əlilliyi olan şəxslərin biznesə başlamasına dəstək göstərilir\nƏlilliyi olan şəxslərin biznesə başlamasına və sahibkarlıq fəaliyyətinin inkişafına dəstək göstərilir.\nBu barədə Kiçik və Orta Biznesin İnkişafı Agentliyindən (KOBİA) məlumat verilib.\nƏlavə edilib ki, agentlik tərəfindən əlilliyi olan şəxslər arasında sahibkarlıq fəaliyyəti təşviq edilir, onların biznesə başlamasına və sahibkarlıq fəaliyyətlərinin inkişafına müxtəlif dövlət dəstəyi mexanizmləri çərçivəsində dəstək göstərilir, biznesyönümlü təlim və məsləhət xidmətləri, əlaqələndirmə, məhsullarının tanıdılması və satışına dəstək olunur.\nƏlilliyi olan şəxslər öz bizneslərini qurmaq və mövcud sahibkarlıq fəaliyyətlərini genişləndirmək üçün KOBİA-nın Bakı, Sumqayıt, Xaçmaz və Yevlax şəhərlərində fəaliyyət göstərən KOB inkişaf mərkəzlərinin ödənişsiz təlim, məsləhət, şəbəkələşmə və digər xidmətlərindən istifadə edə bilərlər.\nQeyd edilib ki, indiyədək 50-yə yaxın əlilliyi olan şəxs KOBİA-nın biznesə başlamaq və sahibkarlıq fəaliyyətini inkişaf etdirmək üçün təlim və məsləhət xidmətlərindən yararlanıb.


Yeni proqram “gizlədilmiş” vaxtı göstərəcək - İKT - Fins.az\nBir neçə ay əvvəl “Google” korporasiyası “Android 9.0” əməliyyat sisteminin idarəetməsi altında işləyən smartfonlardan istifadəyə məhdudiyyət qoyulması və nəzarət üçün “Digital Wellbeing” texnologiyasını təqdim edib.\nBu texnologiya elektron qurğu asılılığından yorulmuş və ondan qurtulmaq məqsədilə köməyə ehtiyac duyan şəxslər üçün yaradılıb. Bu yaxınlarda yeni texnologiya əsasında “Action Launcher” və “Link Bubble” kimi xidmətlərin müəllifi Kris Leysi tərəfindən “ActionDash” proqramı istifadəyə verilib.\nFins.az bildirir ki, www.techcult.ru saytının məlumatına görə, “ActionDash” proqramı “Digital Wellbeing” kimi, seçilmiş istifadəçinin proqramlara girişini məhdudlaşdıra bilməsə də, onlardan istifadəsinin bütün statistikasını nöqsansız şəkildə toplayır və analiz edir. O, proqramın istifadə edildiyi vaxtı və müddəti, göndərilən xəbərdarlıqları, istifadə edilən məlumatları və s. göstərir. İnformasiya aydın qrafik və diaqramlar şəklində təqdim edilir.


Əhalinin 85% -i peyvənd edildikdən sonra Çin sərhədlərini açacaq\nƏsas səhifə » Son Xəbərlər » Beynəlxalq Xəbərlər » Çin xəbərləri » Əhalinin 85% -i peyvənd edildikdən sonra Çin sərhədlərini açacaq\nBeynəlxalq Xəbərlər • Səyahət Xəbərləri qırmaq • Çin xəbərləri • Hökumət Xəbərləri • Sağlamlıq Xəbərləri • Qonaqlıq sənayesi • xəbər • Xalq • Yenidən qurulur • Məsul • turizm • Səyahət təyinatlı yeniləmə • Səyahət telləri xəbərləri • İndi Eğilimleri\nGao Fu, Xəstəliklərə Nəzarət və Qarşısının Alınması Mərkəzinin rəhbəri\n85 -ci ilin əvvəlində aşılama nisbəti 2022% -dən çox olarsa, infeksiyalar az olacaq və yoluxmuşlardan heç biri ağır vəziyyətdə olmayacaq və ya ölməyəcək.\nÇin əhalisinin ümumi peyvəndi 85 -ci ilin əvvəlində yüzdə 2022 -dən çox ola bilər.\nÇində mövcud epidemiya nəzarət tədbirləri kifayət qədər vaksin istehsal etmək və insanları aşılamaq üçün çox vaxt qazandı.\n85% aşılama nisbəti ilə, COVID-19-un yayılma və ölüm nisbəti daha çox qripə bənzəyəcək.\nDan gələn yüksək vəzifəli şəxsə görə Çin Xəstəliklərinə Nəzarət və Profilaktika MərkəziÇin, 2022 -ci ilin əvvəlinə qədər əhalisinin 85% -dən çoxunu aşılayacağı təqdirdə sərhədlərini aça bilər.\nCOVID-19-a qarşı mövcud epidemiya nəzarət tədbirləri çini kafi peyvəndlər istehsal etmək və insanları aşılamaq üçün çox vaxt qazandılar, Gao Fu Xəstəliklərə Nəzarət və Qarşısının Alınması üzrə Mərkəzi, dedi.\nGao'ya görə, koronavirusun virulentliyi də azalır.\n"O vaxta qədər niyə açmamalıyıq?" məmur bildirib.\nZaman yayılma və ölüm nisbəti Covid-19 daha çox qripə bənzəyir və insanlarla bir yerdə olacağını düşünürsən, virusun kökünü kəsmək səylərinin uzun sürən bir müharibə olacağını söylədi.\n"Bu vəziyyətdə daha çox insanı aşılamağa, yeni peyvəndlər hazırlamağa və xüsusilə təsirli dərmanlar istehsal etməyə davam etməliyik."


Satılır 3 otaqlı Həyət evi/villa Sulutəpə qəs. Binəqədi rayonu Qiyməti 59000 manat\nElanın kodu: 257458\n2 sot torpaqda sahəsi 90 kv.m. olan 3 otaqlı həyət evi Sulutəpə qəsəbəsi, Sədərək ticarət mərkəzinin 10 km-də Sulutəpə qəsəbəsi, Sədərək ticarət mərkəzinin 10 km-də, 20 Yanvardan 15 dəq. aralı, 2 sot, 3 otaq, kürsülü – 8 daş, 90 kv.m, əla təmirli, 2 s/qovşaq - evin içində, həyətdə, kombi istilik sistemi,qaz, işıq, su daimi, kartladır, kanalizasiya var, zirzəmi hündürdü, qaraj var, mansarda tikmək olar, cüt daşla tikilib.\nÜnvan: Sulutəpə qəsəbəsi, Sədərək ticarət mərkəzinin 10 km-də\nBuzovna, Sevinc k/t, Xəzər r.


Azərbaycan Müəllimlər İnstitutu özünün təkmilləşmə və yeniləşmə ənənəsinə sadiq qalaraq təhsillə bağlı mühüm məsələləri öyrənmək və tətbiq etmək məqsədilə ali məktəbin rektoru, professor A.Naxçıvanlının rəhbərliyi ilə dörd nəfərdən ibarət nümayəndə heyəti Fransa Respublikasına səfər etmişdir. Fransanın Versal Akademiyası (İUFM) nəzdindəki Müəllimlər İnstitutunun dəvəti ilə işgüzar səfərdə olan heyət Fransa Respublikasının təhsilindəki islahatlarla yaxından tanış olmuş, islahatdan əvvəlki və sonrakı vəziyyəti müqayisəli təhlil etmişdir.\nSəfər iştirakçıları Fransa təhsil sisteminin strukturu, bakalavr təhsil pilləsinin məzmunu, təşkili, idarə edilməsi, təhsildə qiymətləndirilmə sistemi, ölkənin universitetlərində pedaqoji kadrların diplomdansonrakı əlavə təhsilinin təşkili məsələlərini öyrənmiş, təcrübə mübadiləsi aparmışlar.\nFransa Respublikası Georgi-Pontuase Universiteti (UCP) Versal Akademiyasının Müəllimlər İnstitutunun (İUFM-in) direktoru cənab Jan-Pyer Şovalye, beynəlxalq əlaqələr üzrə direktoru Liliyan Lö Pözan, onun köməkçisi Ann-Mari Polo, beynəlxalq xidmətin şöbə müdiri Eliz Reusser, Ann Frank adına kollecin direktoru Lamber, Fransa pedaqoji araşdırmalar üzrə beynəlxalq mərkəzinin rəhbəri Fristan Lesok, həmin mərkəzin layihələr üzrə meneceri Liza Bidanova, pedaqoji araşdırmalar laboratoriyasının aparıcı əməkdaşlarından tarix-coğrafiya fənləri üzrə mütəxəssisləri Valeri Potresm, Pidye Misenar, riyaziyyat-informatika mütəxəssisi Monik Paryes, Paris Təhsil Mərkəzinin mütəxəssisləri Silyan Anr, Fransuaz Sabin, Brijif Riyera, musiqi üzrə mütəxəssis Silvi Falmpen, məktəb, inkişaf və öyrənmə prosesi üzrə mütəxəssis Bruno Robb və başqaları Versal Akademiyasında pedaqoji araşdırmalar mərkəzində, ibtidai məktəb və kolleclərdə, lisey və ilkin pedaqoji kadr hazırlayan müəssisələrdə tətbiq edilən yeni mexanizmlər və hazırda Fransa təhsilində aparılan təhsil islahatlarının zəruriliyinə və əlavə təhsilin vacibliyinə dair maraqlı söhbətlər, mühazirələr və debatlar aparmışlar.\nDinlənilən mühazirələr, aparılan debatlar və keçirilən görüşlər söyləməyə əsas verir ki, Fransa Respublikasında ixtisasartırma təhsili UNİM-lərdə (Universitet Nəzdində İnterna Məktəbi) həyata keçirilir. Respublikada məktəblərin gələcəyi, proqram və istiqamətini nəzərə almaqla 25 aprel 2005-ci ildə UNİM-lə bağlı qanun qəbul olunmuşdur. Versal Akademiyasında ilk UNİM 1 yanvar 2007-ci ildə Serj-Pantuaz Universitetinin interna məktəbi olmuşdur. Fransa Respublikasında hər akademiya üzrə 1 UNİM fəaliyyət göstərir. Ümumilikdə, 31 UNİM fəaliyyətdədir. Bunlardan 26-sı paytaxtda, 4-ü Dominikan Respublikasında, 1-i Sakit okeanda yerləşir.\nUNİM- lərin vəzifələri bunlardır:\n- Tələbələrin birinci və ikinci dərəcəli müəllimlərin ixtisasartırması müsabiqəsinə hazırlanması;\n- Təcrübəçilərin ilkin peşə hazırlığı, müsabiqə qalibi;\n- Dərəcəli müəllimlərin ixtisasartırmada iştirakı;\n- Təhsildə ixtisasartırmada təzminat.\nFransa Respublikasında müəllimin keçdiyi inkişaf yolu təqdim olunan sxem üzrə reallaşır:\nSxemdən göründüyü kimi, islahata qədər - yəni 2010-cu ilədək Fransa Respublikasında müəllim ixtisası üzrə təhsil alan 3 illik lisans təhsildən sonra iki il ərzində 2 mərhələdə - müsabiqə yolu ilə I UNİM və dərəcə almaq məqsədilə II UNİM-dən keçir və maqistr-1 dərəcəsi alırdı. Daha 2 semestr təhsil alaraq maqistr-2 dərəcəsinə layiq görülür və müsabiqədən keçərək tam təhsilli müəllim hesab olunurdu. Sxemə əsasən söyləmək olar ki, islahatdan sonra tam təhsilli mütəxəssisə verilən tələblər kifayət qədər dəyişmişdir. Belə ki, 3 illik lisans təhsildən sonra bir il iki semestr təhsil alaraq magistr-1dərəcəsi alan müəllim ikinci il yenə də iki semestrdə təhsilini davam etdirərək (Universitet+UNİM) maqistr-2 dərəcəsinə layiq görülür. Sonuncu mərhələ kimi müsabiqəyə qoşulur və tam təhsilli müəllim-dövlət məmuru statusu alır. Bu inkişaf yolu ilə Azərbaycan müəlliminin keçdiyi inkişaf yolunu müqayisə etdikdə fərq aydın görünür:\nAzərbaycan müəlliminin keçdiyi inkişaf yolu\nMüqayisə etməkdə məqsəd Fransa təhsilini təqlid etmək deyil. Bu,əlbəttə, mümkün deyil. Lakin bəzi məqamlar düşündürücüdür. Burada insanın təhsilə ayırdığı vaxtın həm səmərəli, həm də qənaətlə istifadəsi, təlimin əsasən peşəkar bacarıqların formalaşmasına xidmət etməsi, düşünürük ki, təqdirəlayiqdir. Xüsusilə, respublikamızda ixtisasartırma təhsilinin kredit sisteminə keçidi ərəfəsində bu məqamlara diqqət yetirmək bizim üçün faydalı ola bilər.\nFransada müəllim hazırlığında həm lisans, həm də ixtisasartırma təhsilində ən çox diqqətimizi çəkən tədris-tematik planın tərtibidir. Belə ki, lisans səviyyəsində müxtəlif fənlər üzrə tədris-tematik planda hər semestrdə 30 kreditin 4-ü, 312 saatın isə 48-i metodologiya ilə bağlı staj üçün ayrılmışdır. Demək, müəllim ixtisası alan bir tədris ilində 96 saat metodoloji staj keçir ki, bu da təhsil alanın peşəkar bacarıqlarının formalaşmasına xidmət edir.\nFransa Respublikasında I dərəcəli tədris və təlim peşələri ixtisasının iki istiqaməti var: I- Bağçatipli və ibtidai məktəb müəllimi ixtisası, II- Qarşılıqlı münasibətlərdə təlim-tərbiyə işinin öyrənilməsi. Bu iki ixtisasın hər biri üzrə təhsil alan üçün isə metodologiya ilə bağlı staja ayrılan saat daha çoxdur. Bu ixtisasların hər birinə yiyələnmək üçün tələbə 4 semestr təhsil alır. I istiqamət üzrə təhsil alan tələbə hər semestrdə müxtəlif sayda staj keçir. I semetrdə dərs yükü ilə bərabər, o, ikihəftəlik - 54 saatlıq müşahidə stajı (passiv) keçir, II semestrdə yenə ikihəftəlik təcrübə stajı (aktiv) 54 saat, III semestrdə isə o, birhəftəlik - 27 saatlıq staj (passiv), IV semestrdə 3 həftəlik 81 saat staj keçir. Ümumilikdə 4 semestr ərzində tələbə 216 saat həm passiv, həm də aktiv staj keçir.Əlbəttə, qeyd olunanlar bizim təhsil sistemimizdə bakalavr səviyyəsində təhsil alan tələbə üçün ayrılan təcrübə saatı ilə müqayisə olunmazdır. Beləliklə, Fransada tələbədə bacarıqların formalaşması istiqamətində gedən iş onun gələcəkdə yüksək peşəkarlığa malik müəllim kimi yetişməsinə xidmət edən vacib amillərdən biridir və düşünürük ki, örnək olası bir məsələdir.\nTəcrübə mübadiləsi əsasında öyrəndik ki, ixtisasartırma təhsilində də staja kifayət qədər saat ayrılmışdır. Əldə etdiyimiz informasiyaya və bizə təqdim olunmuş rəsmi sənədlərə əsasən demək olar ki, Fransa Respublikasında müəllimlərin ixtisasartırma təhsili "Öyrədənlərin öyrədəni" ixtisası iki istiqamətdə aparılır: I istiqamət - Öyrədənləri öyrədən, II istiqamət - Peşəkarlığın öyrədilməsi. Qeyd etmək lazımdır ki, I istiqamət bizim əlavə təhsil sistemindəki ixtisasartırma təhsilinə, II istiqamət isə müəllimlərin təkmilləşdirilməsi və staj keçməyə uyğun gəlir.\nLakin yenə də burada təcrübəyə ayrılan saat diqqəti cəlb edir. Belə ki, hər iki istiqamətdə tədris-tematik planda təcrübəyə 40 saat yer verilmişdir. Bu halda bizim "Oyrədənlərin öyrədilməsi" kurslarına üç mərhələdə birlikdə cəmi 18 saat təcrübəyə vaxt ayrılmışdır. Beləliklə, təhlillər belə bir qənaətə gəlməyə əsas verir ki, ümumiyyətlə, Fransa təhsilində təcrübə nəzəri biliklərin önündə gedir. Bu isə təhsilin keyfiyyətinin təminatıdır desək, yanılmarıq. Fikrimizcə, bu gün respublikamızda müəllim hazırlığında bizim ən böyük ehtiyacımız olan təcrübə gələcəkdə bizim müəllimlərin də peşəkarlığının yüksəlməsinə müsbət təsir göstərə bilər, əlbəttə, əgər tədris-tematik planlarımızda müvafiq dəyişikliklər edə bilsək.\nİxtisasartırma kurslarının tədris - tematik planında diqqətimizi çəkən daha bir məsələ tədrisin bir hissəsinin distant təhsillə təklif olunmasıdır. Bu istiqamətdə distant təhsildən istifadə bir çox baxımdan səmərəli ola bilər. Əlbəttə, bu gün respublikamızda bu təhsil növü hələ geniş tətbiq olunmasa da, gələcəkdə onun məhz ixtisasartırma təhsili istiqamətində tətbiqi həm bu təhsilə israf edilən maliyyəyə qənaət baxımından, həm də peşəkarlığını artırmaq istəyənlərə əlverişli şərait yaratmaq və onların çoxsaylılığını təmin etmək baxımından kifayət qədər məqsədəuygun hesab oluna bilər.\n"Çox gəzən çox bilər", - deyiblər atalar. Fransa Respublikasına səfərin nəticələri bu deyimin də təsdiqinə rəvac verdi. Bu səfərdən AMİ-nin nümayəndə heyəti dərin təəssüratla, gərəkli materiallar və ən əsası, təcrübə mübadiləsi üçün müqavilə təklifi ilə dönmüşdür.\nAMİ-nin Şəki filialının direktoru


Komitə: Son iki ildə Azərbaycandan radikal qruplaşmalara qoşulma halları qeydə alınmayıb – www.din.az\nManşetKomitə: Son iki ildə Azərbaycandan radikal qruplaşmalara qoşulma halları qeydə alınmayıb\n“İndiyədək 1000-dən çox şəxs bu radikal qruplaşmalara qoşulub.”\n“Bu gün din azadlığı anlayışı bir alətə çevrilib. Müəyyən qüvvələr məqsədyönlü şəkildə cəmiyyətdə sabitliyin pozulmasına, cəmiyyətin radikallaşdırılmasına çalışırlar. Vətəndaşların da bəziləri bu hiylələrə uyur və bu məsələnin əsl mahiyyətini başa düşməyərək Azərbaycana qarşı yönəlmiş təhdidlərdə bir alətə çevrilirlər. Dindar örtüyü altında pərdələnmiş bəzi şəxslərin ötən illərdə bir sıra ağır cinayətlər törətməsinin şahidi olmuşuq. Siyasi müstəvidə də bəzi şəxsləri bunun mahiyyətini anlamadan, bəziləri isə anlayaraq öz maraqları naminə alətə, vasitəyə çevrilirlər. Bir sözlə, bəzi qüvvələr ölkədə radikallaşmaya maraqlıdırlar”.\nDin.az “Report”a istinadən xəbər verir ki, bunu Bakıda keçirilən “Din və insan hüquqları” mövzusunda konfransda Dini Qurumlarla İş üzrə Dövlət Komitəsinin sədr müavini Səyavuş Heydərov deyib.\nKomitə sədrinin müavini bildirib ki, həmin qüvvələr insanları dövlətlə, hüquq-mühafizə orqanları ilə qarşıdurmaya yönləndirirlər: “Qarşıdurmalar zamanı dövlət təhlükəsizliyini qorumaq üçün qəti addımlar atmaq məcburiyyətində qalır. Bu zaman isə dövlətin atdığı addımlar müəyyən qüvvələr tərəfindən radikal addımlar kimi dəyərləndirilir”.\nS. Heydərov qeyd edib ki, son iki il ərzində Azərbaycandan radikal qruplaşmalara qoşulma halları qeydə alınmayıb: “Əksinə, həmin qruplaşmalardan kənarlaşmanın baş verdiyini görürük. 2011-ci ildən indiyədək belə qruplaşmalara qoşulanların 400 nəfərdən çoxunun vətəndaşlığı ləğv edilib. Həmin insanlar artıq Azərbaycana geri qayıda bilməzlər. 110-dan artıq şəxs məsuliyyətə cəlb edilib. Bu qruplaşmalara qoşulan digər şəxslərin də müəyyənləşdirilərək ölkəyə gətirilməsi istiqamətində aidiyyatı orqanlar tərəfindən iş aparılır. Hesablamalara görə, indiyədək 1000-dən çox şəxs bu radikal qruplaşmalara qoşulub. Onlardan 300 nəfərdən çoxunun ölməsi haqqında məlumatlar var. Amma digərləri müxtəlif ölkələrdə gizlənirlər. Eləcə də, bəzi qadınlar və uşaqlar İraq və Suriyadakı düşərgələrdə saxlanlırlar. Onların ölkəyə gətirilməsi üçün də işlər görülür. Valideynlərini itirmiş uşaqların ölkəyə gətirilməsi üçün daim işlər görülür, onların bir qismi artıq ölkəyə gətirilib. Hazırda da himayəsiz uşaqların müyyənləşdirilib ölkəyə gətirilməsi istiqamətində işlər davam edir. Orada Azərbaycanın müxtəlif bölgələrindən olan uşaqlar var, onların şəxsiyyətləri müəyyən edilir. Burada belə bir mürəkkəb məsələ var ki, bəzi uşaqların valideynləri müəyyənləşdirilməlidir. Azərbaycandan gedən qadınlar ərləri öldükdən sonra digər ölkələrin vətəndaşları ilə əlaqədə olaraq uşaq dünyaya gətiriblər. İndi onların da vətəndaşlıq məsələsi müəyyənləşdirilməlidir. Ona görə bu məsələ bir qədər mürəkkəbdir. Bəzi şəxslərin cinayət məsuliyyətinə cəlb edilməsi məsələsi də var. Amma hazırda valideyn himayəsindən məhrum olan azyaşlıların müəyyən edilərək ölkəyə gətirilməsi istiqamətində ciddi addımlar atılır”.


ÜST-dən etiraf: Çində yayılıb – Musteqil.Az – İnformasiya agentliyi\nÜST-dən etiraf: Çində yayılıb\n11 Fevral 2021 11 Fevral 2021 admin\t0 Comments\nÜmumdünya Səhiyyə Təşkilatının mütəxəssisləri hesab edir ki, koronavirus 2019-cu ilin dekabrından əvvəl Çində yayılmağa başlayıb.\nPublika.az xəbər verir ki, bu barədə “Wall Street Journal” məlumat yayıb.\nÜST mütəxəssisləri qeyd edib ki, 2019-cu ilin oktyabr ayında 90 nəfər koronavirusa oxşar simptomlarla xəstəxanaya yerləşdirilib. Çin səlahiyyətlilərinin onlardan test aldıqları, ancaq virus izləri tapmadıqları vurğulanıb. Bunun səbəbi antikorların tərkibinin təyin edilə bilməyəcək səviyyəyə düşməsi ilə izah edilib.\nBeynəlxalq ekspert qrupunun rəhbəri Peter Ben Embarek əlavə araşdırmalara ehtiyac olduğunu düşünür. Mütəxəssislər Pekini Hubey əyalətində koronavirusun nə vaxt yayıldığını anlamaq üçün daha geniş qan testləri keçirməyə çağırıb.\n← Azərbaycanda mağazadan 25 min manat oğurlandı\ndünyada analoqu olmayan silah hazırlanır →\nNadirlə Nisə Qasımovanın təmtəraqlı ad günü ziyafətindən FOTO/VİDEO\nÇempionlar Liqasında bütün yarımfinalçılar məlum oldu


Şekide mikroavtobus aşdı: yaralılar var - Azadliq Xeber\nŞekide mikroavtobus aşdı: yaralılar var\nŞəkidə mikroavtobus aşdı: yaralılar var\n05.01.2016 / 18:57 xeber –\nAPA-nın Şəki-Zaqatala bürosunun məlumatına görə, hadisə bu gün Baş Göynük-Şəki avtomobil yolunda qeydə alınıb. “Ford” markalı mikroavtobus idarəetməni itirərək aşıb. Nəticədə mikroavtobusda olan 4 nəfər xəsarət alıb. Yaralılar Şəki Rayon Mərkəzi Xəstəxanasına çatdırılıblar.\nXəstəxanadan APA-ya verilən məlumata görə, yaralılardan 1972-ci il təvəllüdlü Mehman Vahid oğlu Əliyev xəsarəti ağır olduğundan reanimasiya şöbəsinə yerləşdirilib. Digər yaralılar – 1966-cı il təvəllüdlü Mahirə Zahir qızı Oqurxanova və onun azyaşlı övladı, 2007-ci il təvəllüdlü Valentina xəstəxananın cərrahiyə şöbəsinə yerləşdiriliblər.\nYaralılardan Elmira Cəlal qızı Abdulkərimova xəsarətləri yüngül olduğundan ilkin tibbi yardım aldıqdan sonra evə buraxılıb.\nFaktla bağlı Şəki Şəhər-Rayon Polis Şöbəsi tərəfindən araşdırma aparılır.\nQeyd edək ki, qəzada xəsarət alanların hamısı Baş Göynük kənd sakinləridir. Qəzaya düşən mikroavtobus isə rayon mərkəzindən Baş Göynük kəndinə sərnişin daşıyırmış.


Məcburi köçkünlər adlarında olan mənzilləri başqasının adına keçirir - Səbəbi...\n17:13 3 Fevral 2017\nSon günlər məcburi köçkünlərə tətbiq edilən yeniliklər gündəmi zəbt edən əsas mövzulardan biri olaraq qalır. Əsas diqqət mərkəzində olan məsələlərdən biri isə məcburi köçkünlərə verilən aylıq müavinətlərin köçkünlərin bir qisminə şamil edilməməsidir.\nQeyd edək ki, artıq 300-ə yaxın məcburi köçkün öz ailələrini dolandırmaq imkanına malik olduqlarını, sahibkarlıq fəaliyyəti ilə məşğul olduqlarını, yüksək vəzifədə çalışdıqlarını əsas gətirərək, vahid aylıq müavinətdən könüllü olaraq imtina ediblər. Amma məcburi köçkünlər arasında bu müavinətdən ehtiyacı olduğu halda belə yararlanmaq imkanından məhrum olanları da var. Bunlar əsasən adına mülkiyyət hüququndan çıxarış ("kupça") olan məcburi köçkünlərdir.\nMəlumat üçün deyək ki, Nazirlər Kabinetinin təsdiqlədiyi məcburi köçkün və onlara bərabər tutulan şəxslərə vahid aylıq müavinətin ödənilməsi qaydasına görə, bəzi məcburi köçkünlər müavinətdən yararlanmaq hüquqlarını itirmiş sayılırlar. Bu qaydaya görə, məcburi köçkün düşdükdən sonra mənzil qanunvericiliyinə və ya mülki-hüquqi əqdlərə əsasən, ayrıca yaşayış sahəsi əldə edən məcburi köçkünlərə və onların ailə üzvlərinə də müavinət şamil oluna bilməz. Amma məcburi köçkünlərin bəziləri NK-nın müavinətlərin verilməsi ilə bağlı təsdiq etdiyi qərarın onlara əsassız olaraq şamil olunduğunu iddia edirlər. Məcburi köçkünlərin bəziləri adlarında olan "kupçalı" yaşayış sahələrinin onların özlərinə yox, yaxınlarına məxsus olduğunu söyləyirlər. Maraqlıdır, məcburi köçkünün adına qeydiyyatda olan "kupçalı" yaşayış sahəsinin onun hansısa yaxınlarından birinə məxsus olduğu təsdiqlənərsə, onun aylıq müavinəti bərpa oluna bilərmi?\nMovqe.az bu kimi sualların son günlər məcburi köçkünləri maraqlandıran əsas məsələlərdən biri olduğunu nəzərə alaraq, müavinətlərin hansı məcburi köçkünlərə şamil olunması ilə bağlı qaranlıq qalan məqamlara aydınlıq gətirməyə çalışıb.\nSuallarımızı isə Qaçqınların və Məcburi Köçkünlərin İşləri üzrə Dövlət Komitəsinin hüquq şöbəsinin müdiri Vüqar Qarayev cavablandırıb. V. Qarayev bildirib ki, müvafiq fərman veriləndən və qaydalar təsdiqlənəndən sonra xeyli sayda məcburi köçkün öz adına olan «kupçalı» yaşayış sahəsinin başqasının adına keçirməyə başlayıb: “Bu proses yanvar ayının 24-dən davam edir. Rayon İcra Hakimiyyətlərindən bizə verilən məlumata görə, məcburi köçkünlərin öz adlarına olan «kupçalı» yaşayış sahəsinin başqasının adına keçirilməsi prosesi son günlər daha da sürətlənib. Komitəyə də müavinətlərin kimlərə şamil olunması ilə bağlı çoxsaylı müraciətlər daxil olur. Öncə qeyd edim ki, müavinətlərin kimlərə şamil olunması ilə bağlı siyahı bizim Komitədə hazırlanmır. Bu siyahını rayon icra hakimiyyətləri hazırlayaraq bizə göndərir. Yəni, aylıq müavinətin hansı məcburi köçkünə şamil olunub, hansına şamil olunmamasını Komitə müəyyən etmir. Dövlətqaçqınkom daxil olan siyahı əsasında işləyir”.\nV.Qarayev bildirir ki, maddi imkanı öz ailələrini dolandırmağa imkan verdiyini əsas gətirərək aylıq müavinətdən imtina edən məcburi köçkünlərlə yanaşı, adına olan "kupçalı" yaşayış sahəsini başqasının adına keçirənlər də az deyil: “Bəzi məcburi köçkünlər, əvvəllər yemək xərci müavinəti almaq üçün süni boşanma həyata keçirərək adlarını siyahıya saldırırdılar. Mən çox təəssüf edirəm ki, indi də anoloji vəziyyət adlarına "kupça" olan məcburi köçkünlərin həmin mülkləri başqasının adına keçirilməsi ilə davam edir. Yəni, bu gün də təxminən buna bənzər hadisələrin şahidi oluruq. Mən qeyd edim ki, bu məsələ diqqətdə saxlanılır. Rayon İcra Hakimiyyətlərinin icra nümayəndəliklərinin rəhbərləri hansı məcburi köçkünlərin adına olan "kupçalı" mülklərin onların özlərinə, yaxud qohumlarına aid olduğunu yaxşı bilirlər. Bu məsələdə aidiyyatı qurumları aldatdıqlarını düşünənlər yalnış hərəkət edirlər. Onların bu fırıldağı üzə çıxacaq”.\nHəmsöhbətimiz deyir ki, məcburi köçkün düşdükdən sonra mənzil qanunvericiliyinə və ya mülki-hüquqi əqdlərə əsasən, ayrıca yaşayış sahəsi əldə edən məcburi köçkünlərə və onların ailə üzvlərinə müavinət şamil oluna bilməz: “Amma əgər məcburi köçkünün adına olan yaşayış sahəsinin onun qohumuna aid olduğu icra nümayəndəsi tərəfindən təsdiqlənərsə, qanunvericilkdə nəzərdə tutulmuş qaydada bu məsələyə baxıla bilər. Bu işlər də Dövlətqaçqınkomda yox, rayon icra hakimiyyətlərində aparılır”.\nAmma şöbə müdiri öz "kupçalı" mənzilini sataraq, yaxud da başqasının adına keçirərək müavinətdən yararlanmağa cəhd edənlərin vahid aylıq müavinətin bərpa edilməsinin bir qədər çətin olacağını söylədi: “Sabah hansısa məcburi köçkün ehtiyac üzündən mənzilini satdığını əsas gətirərək bizdən müavinətinin bərpa edilməsini istəsə, buna qanunvericilikdə nəzərədə tutulan qaydada Rayon İcra hakimiyyətlərində baxacaq. Vahid aylıq müavinətin verilməsi üçün adların siyahıya salınması və çıxarılması məsələsinə Dövlətqaçqınkom baxmır. Siyahılar Rayon İcra hakimiyyətlərində hazırlanır”.\nXəbərin orijinal ünvanı: http://publika.az/news/sosial/186332.html\nMəcburi köçkünlər adlarında olan mənzilləri başqasının adına keçirir Səbəbi\nTullantı çörəklər yenidən süfrəmizə qayıdacaq- VİDEO\n"Qəbələ"nin məşqçisinin öldüyü qəzanın GÖRÜNTÜLƏRİ


Milli düşüncə tariximizdə Mir Cəlal – Elnarə AKİMOVA – Azərbaycanın Mədəniyyət və Ədəbiyyat Portalı\nXX əsrin əvvəlləri Azərbaycan tarixinə sovet istilası dövrü kimi daxil olsa da, ədəbiyyat tariximiz üçün bu mərhələ böyük önəm kəsb etmiş, ədəbiyyatşünaslığımızın inkişafı istiqamətində əhəmiyyətli addımlar atılmışdır. Əsrin 20-ci illərindən başlayaraq Azərbaycan ədəbiyyatının klassik irsinin toplanması, tədqiqi, Azərbaycan ədəbiyyatı tarixi və onun dövrləşdirilməsi ilə bağlı konsepsiyaların işlənməsi, müxtəlif nəzəri müddəaların irəli sürülməsi, çoxsaylı ədəbiyyatşünaslıq əsərlərinin ortaya çıxması, həm də bütün bu işlərin Qərb, Avropa, türk və rus ədəbi-nəzəri fikri ilə müqayisədə reallaşması prosesinə start verilmişdi. Əvvəla, bunun üçün münbit zəmin var idi. Çünki sovet quruculuğu marksizm-leninizm ideologiyasına söykənirdi. Bu ideologiyanın təməl prinsiplərindən biri klassik irsə əsaslanmaq idi ki, bu da Sovetlər Birliyinə daxil olmuş respublikalarda yaşayan xalqların qarşısına klassik irsin toplanması və tədqiqi kimi bir tələb qoyurdu. Onun yerinə yetirilməsi prosesi rus elmi-nəzəri fikri və onun vasitəçiliyi ilə Avropa, Qərb ədəbi-nəzəri fikrinin qarşılıqlı təmasında baş verirdi. Digər tərəfdən, Azərbaycan ədəbiyyatı ilə bağlı araşdırmaların müəllifi olan türk alimləri Fuad Köprülüzadə və İsmayıl Hikmətin yaradıcılığının mövcud nəticələri, həmçinin Türkiyədə təhsil alaraq geri qayıtmış Əmin Abid, Bəkir Çobanzadə, Yusif Vəzir Çəmənzəminli və başqa alimlərimizin elmi-nəzəri fəaliyyəti ədəbiyyatşünaslığımıza məhz türk elmi-nəzəri fikri vasitəsilə maraqlı müddəaların, konsepsiyaların yol tapmasına və bu istiqamətdə qarşılıqlı təmasa şərait yaradırdı ki, elmi-nəzəri informasiya mübadiləsi öz bəhrəsini verməkdə idi.\nÖtən əsrin əvvəllərindən başlayaraq bir çox tədqiqatçılar – Əmin Abid, Bəkir Çobanzadə, Salman Mümtaz, Əli Nazim, Mir Cəlal Paşayev və b. klassik irsin öyrənilməsi məqsədilə bir neçə istiqamətdə paralel fəaliyyət göstərməli olurdular. Onlar bir tərəfdən klassik irsi toplayır, dərc etdirir, mətnşünaslıqla məşğul olur, digər tərəfdən isə ədəbiyyat tarixinin yazılması, dövrləşdirilməsi, mənşəyinin dəqiqləşdirilməsi, müxtəlif ədəbiyyat konsepsiyalarının hazırlanması, fərqli elmi-nəzəri problemlərin tədqiqi ilə bağlı əhəmiyyətli işlər görürdülər. Yazılı Azərbaycan ədəbiyyatının mənşəyi, ədəbi-tarixi prosesin mərhələ təsnifi və klassik bədii irsə münasibət kimi üç əsas məsələ ətrafında tədqiqatlar aparan ədəbiyyatşünasların əməyinin nəticəsi idi ki, XX əsrin ikinci onilliyindən etibarən Azərbaycan ədəbiyyatı tarixinin və bununla bağlı olaraq ədəbiyyatşünaslığının bir elm kimi inkişaf və tərəqqi prosesi başladı. Ədəbiyyat tariximiz heç bir mərhələdə olmadığı kimi, bu illərdə böyük inkişaf yolu keçdi. Hətta o dövrdə mövcud olan vulqar sosiologizmin, marksizm-leninizm prinsiplərinin, sinfilik nəzəriyyəsinin, proletkultçuluğun bütün ədəbi mətnlərə tətbiqinin ümumən ədəbiyyata vurduğu ziyanlar belə, inkişaf prosesinin dəyərini və əhəmiyyətini azalda bilməz. Bu missiya indi daha aydın, XXI əsrin yeni mərhələyə adlamış humanitar düşüncə sferasının aynasında bütün tərkib və parametrləri ilə görünür.\nMir Cəlal Paşayev Azərbaycan klassik irsinin öyrənilməsi və dəyərləndirilməsi, Nizami, Füzuli, Cəlil Məmmədquluzadə, Əbdürrəhim bəy Haqverdiyev, Süleyman Sani Axundov, Mirzə Ələkbər Sabir və b. ədəbiyyat nümayəndələrimizin yaradıcılığının tədqiq edilməsi, ədəbiyyat tarixində yerlərinin və rollarının müəyyənləşdirilməsi sahəsində mühüm elmi nəticələrə imza atmış alimlərimizdən biridir. Onun Azərbaycan mətnşünaslığının inkişafında gördüyü işlər, Nizami Gəncəvinin “Yeddi gözəl” poemasını nəsrlə tərcümə etməsi, həmçinin füzulişünaslığın bir elmi sahə kimi yaranmasında və inkişafında oynadığı rol böyükdür və bu sahənin bütün tədqiqatçıları tərəfindən xüsusi dəyərləndirilir. Xüsusilə, “Füzulinin poetik xüsusiyyətləri” (1940) monoqrafiyası füzulişünaslıqda ilk addımlardan biri kimi elmi əhəmiyyət kəsb edir. Bir sıra əhəmiyyətli və fundamental problemlərin qaldırıldığı bu monoqrafiyada Mir Cəlal Füzuli yaradıcılığındakı məhəbbətin xarakteri, sözə, sənətə verilən dəyər, onun fəlsəfəsi, bədii dili, xalq dilindən yararlanması, əsərlərində istifadə etdiyi bədii təsvir və ifadə vasitələrinin orijinallığı, poetikasının özəllikləri, vəzni, qafiyə sistemi, rədifləri, klassik Şərq şeri üçün aktual olmayan daxili qafiyələnmədən istifadə edilməsi və s. xüsusiyyətləri dəqiq müəyyən edir, mübahisəli məqamlara aydınlıq gətirməyə çalışır, bu xüsusda mövcud olan iddiaları təhlil və mübahisə müstəvisinə çəkir. Füzulini “yalnız öz əsrinin deyil, bəşəriyyətin renessans dövrünün böyük oğlu” adlandıran Mir Cəlal şairin yaradıcılığının məziyyətlərini təhlil etməyin bir elmi nəslin işi olduğunu söyləməklə, həm apardığı tədqiqatın ağırlığını, həm də ona nə qədər əhəmiyyət verdiyini göstərmiş olur.\nXX əsrin ədəbiyyatı, onun tarixi, elmi-nəzəri təhlili, poetik xüsusiyyətlərinin dəyərləndirilməsi Mir Cəlalın irsində əhəmiyyətli yer tutur. Onun Firidun Hüseynovla birlikdə yazdığı “XX əsr Azərbaycan ədəbiyyatı” dərsliyi elmi əhəmiyyətini çağımızadək qoruyan nəşrlərdən biridir. Həmçinin “Azərbaycanda ədəbi məktəblər (1905-1917)”, “Klassiklər və müasirlər”, “Cəlil Məmmədquluzadənin realizmi” kitablarında da Mir Cəlal istər XX əsrin bir dövr kimi dəyərləndirilməsi, istərsə də o dövrün mədəniyyəti, mətbuat tarixi, musiqi və incəsənəti ilə bağlı çox əhəmiyyətli qənaətlər söyləmiş, bu gün belə öz elmi dəyərini itirməyən nəticələr çıxarmışdır. O da qeyd olunmalıdır ki, bu fikirlər Mir Cəlalın bir ədəbiyyat tarixçisi kimi yerini və qiymətini vermək üçün böyük anlam ifadə edir.\nXX əsrin əvvəlləri, xüsusilə otuzuncu illərə qədər olan mərhələsi Mir Cəlalın yaradıcılığında daha geniş formada təhlil edilib. Məlum olduğu kimi, əsrin əvvəllərində ədəbi proses müxtəlifliyi və ziddiyyətləri ilə fərqlənirdi. Milli dövlət quruculuğu, ədəbiyyatda milli ideologiyanın təbliği məsələləri öz yerini tam tuta bilməmiş dövlət çevrilişi baş verdi və yenicə qurulmuş sovet dövləti yeni inkişaf istiqamətləri axtarmağa başlayaraq bu axtarış prosesi və onun nəticələrinin ilk növbədə mədəniyyətdə və ədəbiyyatda təsvir olunmasını günün tələbinə çevirdi. Sovet hakimiyyətinin qələbəsinə, yəni ölkədə siyasi basqıya qədər Azərbaycan ədəbiyyatı öz qanunauyğun inkişaf prosesini, təbii dəyişiklik dövrünü yaşayırdı. Lakin akademik Nizami Cəfərovun qeyd etdiyi kimi, “sovet ideologiyası Azərbaycan ədəbiyyatının tarixən qazandığı xüsusiyyətlərin normal şəkildə idrakına imkan vermədi – 20-ci illərin sonu 30-cu illərin əvvəllərindən etibarən sovet ədəbiyyatında “proletar mövqeyi” daha aqressiv bir şəkildə gözlənilməyə başlandı…”\nBu illərdə yeni ədəbiyyat tipinin formalaşması az qala siyasi tələb səviyyəsində qoyulurdu. Ədəbiyyatdan mövzu baxımından “müasir insan”, “sovet vətəndaşının həyatı”, qurulan “yeni cəmiyyət”lə bağlı əsərlər tələb olunurdusa, digər tərəfdən Şərq və Qərb janr formaları çulğalaşması, yaradıcılıq metodlarının formalaşması, daxili mübarizəsi gedir, ədəbiyyata yeni formalar gətirilir, qarşıya yeni nəzəri tələblər qoyulurdu. Elmi-nəzəri irsi araşdırdıqda müəyyən etmək olur ki, XX əsr ədəbiyyatının dəyərləndirilməsi Mir Cəlalın yaradıcılığında bir neçə istiqamətdə reallaşdırılır: Bu istiqamətlər hansılardır?\n– Mir Cəlal XX əsr ədəbiyyatını ədəbi məktəblər və onların formalaşması prosesinin izlənilməsi, həmçinin nümayəndələrinin yaradıcılıqları istiqamətində təhlil edib;\n– Mir Cəlal XX əsr ədəbiyyatını metodoloji istiqamətdə təhlilə cəlb edib, realizm və romantizm yaradıcılıq metodları və onların tipləri əsas təhlil obyekti olub;\n– Mir Cəlal XX əsr ədəbiyyatını onun ayrı-ayrı nümayəndələrinin yaradıcılığı əsasında araşdırıb;\n– Mir Cəlal XX əsr ədəbiyyatını ədəbi janrların təkamülü əsasında təhlil edib (məsələn, hekayə janrı);\n– Mir Cəlal XX əsr ədəbiyyatını klassik irslə müqayisədə təhlil edib.\nBütün bu istiqamətlərdə XX əsr ədəbiyyatı haqqında fikir yürütmək, onu təhlil etmək üçün çox ətraflı elmi-nəzəri biliyə, məlumata, erudisiyaya, obyektiv təhlil bacarığına, həmçinin də düşüncə genişliyinə malik olmaq lazım idi. Elmi-nəzəri təhlillərin səviyyəsi, XX əsrin əvvəllərindən başlayaraq tam bir şəkildə – mədəniyyət, siyasət, ictimai həyat, teatr, musiqi və mətbuat həyatı da daxil olmaqla mühiti təsvir etməsi, qənaətlərinin dəqiqliyi və konkretliyi göstərir ki, Mir Cəlalda bütün bu xüsusiyyətlər var idi.\nXX əsrin əvvəllərində Azərbaycanda baş verən elə bir ictimai, mədəni hadisə yoxdur ki, Mir Cəlal onun ədəbi düşüncə tərzinə, yazıçı fikrinə təsirini, ədəbiyyat və mədəniyyət tariximizdəki rolunu diqqətdən kənar qoymuş olsun. “Nəcəf bəy Vəzirov, Cəlil Məmmədquluzadə, Əbdürrəhim bəy Haqverdiyev, Üzeyir Hacıbəyli kimi ədiblər səhnənin tələblərini ödəməyi vətəndaş borcu bilir, müstəsna bir ciddi-cəhd ilə yeni-yeni əsərlər yazırdılar. “Hacı Qara”, “Müsibəti-Fəxrəddin”, “Dağılan tifaq”, “Ağa Məhəmməd şah Qacar”, “Pəri cadu”, “Ölülər”, “Arşın mal alan”, “Məşədi İbad” teatrların repertuarından düşməyən əsərlər idi”, – yazan alimin kitablarında verdiyi bu tarixi əhəmiyyətli faktların sadalanması belə yetir ki, XX əsrin ədəbiyyat tariximizdə nə qədər əhəmiyyətli bir dövr kimi meydana çıxdığı müəyyənləşsin.\nQeyd etməliyik ki, Mir Cəlalın elmi-nəzəri irsində XX əsrin nəsri iki mərhələdə – 30-cu illərə qədər və 30-cu illərdən sonrakı mərhələdə tədqiq edilibdir. Bu iki mərhələdən birincisinin elmi-nəzəri sanbalı, əhatə genişliyi, əldə edilmiş elmi nəticələrin obyektivliyi və elmi dəyəri daha çoxdur. İlk növbədə o səbəbdən ki, 30-cu illərə qədər yaranan nəsr nümunələri həm siyasi basqıdan, həm “ideoloji məcburiyyət” ağırlığından qismən azad idilər. Bu mərhələyə qədər yaranan nəsr öz qanunauyğun formalaşma prosesini keçirdi. İkinci mərhələdə – 30-cu illərdən sonra isə artıq “xəlqilik”, “partiyalılıq” kimi tələblər ədəbiyyatı da, ədəbi düşüncəni də tam şəkildə öz “hökmü altına” almışdı. Xalq içərisindən çıxan müsbət qəhrəmanlar, “yeni dünya quruculuğu”, “gözəl gələcək” planları, fəhlə və kəndli sinfinin həyat tərzi, mübarizəsi, idealları, düşmən sinif arayışları və s. ədəbiyyatın və yazıçının qarşına tələb kimi qoyulmuşdu. Mir Cəlal və onun kimi bir sıra tədqiqatçılar üçün bu cür tələblər əsasında yazılan nümunələrin şərh edilməsi “söz demək imkanını” məhdudlaşdırırdı.\nBu baxımdan, ümumilikdə Azərbaycan nəsri və onun poetik axtarışlarından danışarkən Mir Cəlalın elmi-nəzəri yaradıcılığında 30-cu illərə qədər yaranmış nümunələr, C.Məmmədquluzadə, Ə.Haqverdiyev, N.Nərimanov, A.Şaiq, S.S.Axundov kimi yazıçıların irsi və bu irsin əsasında nəsrin meydana çıxan poetik xüsusiyyətləri daha obyektiv şəkildə təhlilə çəkilir. O, “Mirzə Cəlil qısa, mənalı, psixoloji hekayənin böyük ustasıdır”, – yazanda da, “Mirzə Cəlilin hekayələrində bir bitkinlik, müxtəsərlik, yığcamlıq vardır ki, bütün klassik nəsrimizdə davam və inkişaf etdirilməkdədir. Bu hekayələr bəzən böyük bir roman qədər mənalı, əhatəedici və güclüdür” – qənaətinə gələndə də, Mirzə Cəlilin bədii təsvirdə hadisə, fakt və insanları müqayisə üsulundan istifadə etməyini çox sevdiyini yazaraq “kontraslı lövhələr realizm üçün çox məqbul, münasib üsuldur. Rənglər, səslər, münasibət və görüşlər öz-özündən aşkara çıxır, aydınlaşır. …Bu yaradıcılıq üsulundan ədib bütün janrlarda (dram, nəsr, felyeton) istifadə etmişdir” – qənaətini səsləndirəndə də tək “Molla Nəsrəddin” məktəbinin yaradıcısının deyil, ümumilikdə nəsrimizin poetik axtarışlarını təhlilə çəkir, problemə məhz bir yaradıcılığın sferasından yanaşaraq ümumiləşdirmələr aparırdı.\nYaxud Mir Cəlal “Böyük ədib” məqaləsində Ə.Haqverdiyevin “Dağılan tifaq”, “Bəxtsiz cavan”, “Pəri cadu” kimi əsərlərini təhlil edərək, onları “istər mövzu, istər məqsəd və məfkurəvi istiqamət etibarilə bir-birinə bağlı, bir-birini tamamlayan, sənətkarın inkişafını təmin edən əsərlər” adlandırır, ədibin əsas üslubunun tənqidi realizm olduğunu vurğulayır və bu əsərlərin təhlili ilə yazıçının yaradıcılığında bədii-fəlsəfi düşüncənin, nəzəri-estetik qənaətin, siyasi-məfkurəvi yanaşmanın hərəkət trayektoriyasının əsas istiqamətlərini müəyyən edirdi.\nMir Cəlalın ədəbi fakta, ədəbi prosesə yanaşmasında çılğın və emosional siyasi dəyərləndirmə demək olar ki, müşahidə olunmur. Məsələn, o, Sabir haqqında yazırdı: “Bəzən tədqiqatçılar böyük şairin fəhlə həyatından müstəqim şəkildə yazmamasını guya onun “məhdudluğu”, guya “inqilabi demokratlar səviyyəsinə qalxa bilməməsi” kimi izah etmək istəyirlər. Tamamilə əsassız olan, vulqar sosiologiya cəbhəsindən gələn belə iddianın Sabir yaradıcılığına və eləcə də ədəbiyyat tariximizə yanlış və qeyri-elmi bir münasibətin nəticəsi olduğunu söyləməyə ehtiyac yoxdur”.\nBöyük alimin ədəbiyyatımızın bütün klassik şair və yazıçıları haqqında səsləndirdiyi fikirlər ədəbi irsə sevgi və peşəkarlıqla yanaşmağın örnək nümunəsidir. Bu yanaşmada dürüst nəzəri-metodoloji prinsip, ədəbi-elmi qiymət, hər zaman nüfuzunu qoruyacaq dəyərlər sistemi ehtiva olunub: “Klassik ədəbiyyatın gücü ənənələrin düzgün inkişaf etdirilməsindədir. Füzuli nəinki öz dövrünə xidmət edir, həm də gələcəyə xidmət edir, Vaqifi yaradırdı. Vaqif nəinki öz dövrünə xidmət edir, həm də gələcəyə xidmət edir, Sabirin meydana gəlməsinə imkan açırdı. Bu ənənələr nə qədər canlanıb inkişaf edərsə, bizim ədəbiyyatımız da o qədər güclü olacaqdır”.\nProfessor Şirindil Alışanlı doğru qeyd edir ki, “Mir Cəlal müəllimin hər bir klassik haqqında dediyi elmi aforizmin müasir mənası haqqında tədqiqatlar yazmaq olar və yazılacaq da”. Burdan yola çıxaraq qeyd edək ki, Mir Cəlalın elmi yaradıcılığı özünün fərqli istiqamətləri – klassik irsin tədqiqi, müxtəlif elmi-nəzəri problemlərin araşdırılması, klassiklərin yaradıcılığının dəyərləndirilməsi ilə müasir ədəbiyyatşünaslığın tədqiqat obyektinə çevriləcəyi zamanı gözləyir. Klassik Şərq poeziyasını və poetikasını dərindən bilən, klassik ədəbiyyatın bütün mərhələlərindən xəbərdar olan alimin monoqrafiya və elmi məqalələrində əldə etdiyi elmi qənaətlər bu gün belə öz aktuallığını itirməyib və ədəbiyyatşünaslıq tariximiz üçün əhəmiyyətini qorumaqdadır. Xüsusilə, nəzərə alınsa ki, o üç cildlik Azərbaycan ədəbiyyat tarixinin hazırlanmasında yaxından iştirak edib, kitabdakı bir sıra məqalələrin, “XX əsr Azərbaycan ədəbiyyatı” və “Ədəbiyyatşünaslığın əsasları” kimi dərsliklərin həmmüəllifidir, bu elmi-nəzəri irsin öyrənilməsinin əhəmiyyəti daha önəmli səciyyə daşıyar. Bu səbəbdən də onun klassik irslə bağlı fəaliyyətinin, yaradıcılıq metodu, realizm və romantizm haqqında fikirlərinin, Nizami, Füzuli, C.Məmmədquluzadə, M.F.Axundzadə, Ə.Haqverdiyev və b. klassiklərin yaradıcılığı haqqında elmi-nəzəri qənaətlərinin tədqiqinə ehityac vardır.


Üzüyü hansı barmağınıza taxırsınız? – XASİYYƏTİNİZDƏN XƏBƏR VERİR » Gecce.Az Xəbər Portalı\n09:31 | 08-11-2017 Baxılıb: 537 /\nÜzük əksər xanımların ən çox sevdiyi bəzək əşyalarından biridir. Bəs heç bilirdinizmi ki, üzüyü hansı barmağınıza taxmağınız sizin xarakterinizi müəyyənləşdirir?\nBilmirsinizsə, Ailem.az-ın bu yazısını oxuyun\n- Əgər siz üzüyü baş barmağınıza taxırsınızsa, bu, özünü təsdiqi bildirir.\nBaş barmaqdakı üzük onun sahibinin özünü təsdiqetmə cəhdini bildirir. Əgər bunu xanımlar edirsə, bu zaman ehtimal ki, onlara kişi xarakterinin bəzi xüsusiyyətləri məxsusdur (məsələn, inad, hirslilik və s.). Çox vaxt qeyri-ənənəvi seksual oriyentasiyası olan qadınlar da üzüyü baş barmağa taxırlar.\n- Şəhadət barmağındakı üzük hakimiyyət və gücün rəmzidir.\nSağ əlin şəhadət barmağındakı üzük öz sahibinin iradəli xarakterini, onun hakimiyyətə cəhdini bildirir, həmçinin onun müsbət keyfiyyəti olan düşüncəsi haqqında xəbər verir. Sol əlin şəhadət barmağındakı üzük isə olduğundan fərqli görünməyə işarə edir. Bu insanlar həyatda göründükləri kimi deyil, bir az fərqli olur, özlərini daha yaxşı tərəfdən göstərməyə cəhd edirlər.\n- Orta barmaqdakı üzük eqoistlik rəmzidir.\nPsixoloqlar hesab edirlər ki, bu barmağına üzük taxan insanlar özləri ilə lovğalanmağa meyllidirlər. Üzük nə qədər effektiv olarsa, siz bir o qədər daha dəfedilməz görünəcək və özünüzdən daha əmin olacaqsınız.\n- Adsız barmaqdakı üzük sevgi və ailə rəmzidir.\nBu barmaqdakı üzük hər kəsə bəlli məlumatı bildirir – ailə vəziyyətinə işarə edir. Hələ qədim misirlilərin fikrincə, adsız barmaqdan ürəyə sevgi damarı gedir. Həmçinin bu barmaqdakı üzük romantiklik, xəyalpərəstlik, zərif hisslər, incəsənətə sevgini bildirir. Yeri gəlmişkən, sol əlin adsız barmağına üzüyü dul və ya boşanmış qadınlar taxırlar.\nXristian adətlərinə görə isə, sol əlin 4-cü barmağı özəl bir önəm daşıyır. Qədimdə xristian toylarında gəlinin ortadakı 3 barmağına - şəhadət, böyük (orta) və adsız (nişan) barmaqlarına üzüklər taxılırdı. Bunun mənası da 3 müqəddəs - ata, oğul və müqəddəs ruh demək idi. Gəlin toydan sonra digər iki barmağındakı üzükləri çıxarırdı, nişan barmağındakı üzük isə evli olduğu müddətdə barmağında qalırdı.\n- Çeçələ barmaqdakı üzük qeyri-adi insanlara işarə edir.\nBu barmaqdakı üzük onun sahibəsinin son dərəcə qeyri-adi şəxsiyyət olduğunu bildirir. Bu, inandırmaq bacarığına malik olan mahir və yaradıcı təbiətli insanlardır. Bundan başqa çeçələ barmaqdakı üzük həmçinin hiyləyə və diribaşlığa da işarə edə bilər. Həmçinin hesab edilir ki, çeçələ barmağına üzük taxan insanlar hamı ilə ümumi dil tapa, işgüzar əlaqələr qura bilir.\nAyaq barmağına üzük taxan xanımlar isə qeyri-adi, maraqlı olmağa, camaatdan seçilməyə cəhd edir. Həmçinin bu məqam xanımların özündən razı olmasına işarə edir.


SOCAR-ın yeni vitse-prezidentləri təqdim olunub (FOTO)\nEnergetika 19 Aprel 2016 20:17 (UTC+04:00)\nTrend-in SOCAR-ın saytına istinadən verdiyi məlumata görə, şirkətin prezidenti Rövnəq Abdullayev çıxış edərək bildirib ki, Azərbaycan Prezidenti İlham Əliyev 17 mart 2016-cı il tarixində "Azərbaycan Respublikası Dövlət Neft Şirkətinin strukturunun təkmilləşdirilməsi haqqında" müvafiq fərman imzalayıb. Fərmanla SOCAR-ın idarəetmə strukturunda birinci vitse-prezident; neftin, qazın nəqli və qaz təsərrüfatı məsələləri üzrə; geologiya və geofizika məsələləri üzrə; yataqların işlənməsi üzrə vitse-prezident ştatlarının yaradılmasına qərar verilib. Azərbaycan Prezidenti İlham Əliyevin 18 aprel 2016-cı il tarixli sərəncamları ilə yeni yaradılmış birinci vitse-prezident vəzifəsinə akademik Xoşbəxt Yusifzadə, neftin, qazın nəqli və qaz təsərrüfatı məsələləri üzrə vitse-prezident vəzifəsinə Rəhman Qurbanov, geologiya və geofizika məsələləri üzrə vitse-prezident vəzifəsinə Bəhram Hüseynov, yataqların işlənməsi üzrə vitse-prezident vəzifəsinə isə Yaşar Lətifov təyin olunub.


Cənubi Qafqaz boru kəmərinin genişləndirilməsi üzrə mühafizə zolağının yaradılması ilə bağlı təkliflərə baxılıb\nEnergetika 26 May 2015 18:18 (UTC+04:00)\nAzərbaycan Energetika Nazirliyində Dövlət Xüsusi Mühafizə Xidmətinin, Əmlak Məsələləri Dövlət Komitəsinin, Kənd Təsərrüfatı Nazirliyinin, Ekologiya və Təbii Sərvətlər Nazirliyinin, habelə BP şirkətinin nümayəndələrinin iştirakı ilə iclas keçirilib.\nEnergetika Nazirliyindən Trend-ə verilən məlumata görə, iclasda Nazirlər Kabinetinin tapşırığı əsasında Cənubi Qafqaz boru kəmərinin genişləndirilməsi istiqamətində xüsusi mühafizə zolağının yaradılması ilə bağlı Dövlət Xüsusi Mühafizə Xidmətinin irəli sürdüyü təkliflər müzakirəyə çıxarılıb.\nXəzər dənizinin Azərbaycan sektorundakı "Şahdəniz" qaz yatağından hasil edilən qazın Gürcüstan və Türkiyəyə nəqli məqsədilə inşa edilən Cənubi Qafqaz boru kəmərinin əhəmiyyətindən danışan energetika naziri Natiq Əliyev layihə üzrə işlərin plan əsasında nəzərdə tutulmuş vaxtdan əvvəl yerinə yetirildiyini diqqətə çatdırıb. Qeyd edib ki, ətraf mühitə və sosial sahəyə təsirlərin minimuma endirilməsi, eləcə də layihələrin birləşdirilməsi sayəsində əsaslı və əməliyyat xərclərinə qənaət məqsədilə bu kəmər də Bakı-Tbilisi-Ceyhan əsas ixrac boru kəməri ilə eyni tikinti dəhlizində inşa olunub.\nBoru kəmərinin uzunluğu 691 km-dir. Bunun 443 km-i Azərbaycana, 248 km-i isə Gürcüstana aiddir. Neft-qaz layihələrinin 30 ilə hesablandığı əsas gətirilərək Qərb istiqamətində tikiləcək 86 keçidin saxlanması təklif edilir. Xüsusi Dövlət Mühafizə Xidməti kəmərin təhlükəsizliyi məqsədilə görülən işlərin yüksək səviyyədə təmini və asanlaşdırılması, habelə xərclərə qənaət məqsədilə keçidlərin müvəqqəti deyil, uzunmüddətli tikilməsini vacib hesab edir. İclas zamanı bu sahədə qarşıda duran perspektivlərə diqqət yönəlib, irəli sürülən bütün təkliflərin mövcud qayda və standartlara uyğunluğunun araşdırılması, vəziyyətin birgə təhlilindən sonra işçi qrupu tərəfindən yekun təkliflərin hazırlanaraq təqdim olunması qərara alınıb.\nxüsusi mühafizə zolağı


İsrail İranı bölgədən çıxarır: Nazirin Ermənistan səfərinin PƏRDƏARXASI - TƏHLİL\nİsrailin regional əməkdaşlıq naziri Tsaxi Aqnebi Ermənistana rəsmi səfərə gəlib. Cebhe.info-nun məlumatına görə, səfər Ermənistanın xarici işlər naziri Edvard Nalbandyanın dəvəti əsasında həyata keçirilib. Tsaxi Aqnebi Ermənistan parlamentinin spikeri Ara Babloyan və baş nazir Karen Karapetyanla görüşəcək.\nSəfərin ilk günü Edvard Nalbandyanla danışıqlar aparan İsrailin regional əməkdaşlıq nazirinin Ermənistanın nəqliyyat, rabitə və informasiya texnologiyaları, həmçinin kənd təsərrüfatı nazirləri ilə də görüşü nəzərdə tutulub.\nQeyd edək ki, İsrail Azərbaycanla iqtisadiyyat, energetika, hərbi və təhlükəsizlik sahələrində ən yaxın strateji tərəfdaşlarından sayılır. Rəsmi İrəvan İsrailin Azərbaycanı müasir silahlar və raketdən müdafiə sistemi ilə təmin etməsindən dəfələrlə narahatlığını bildirib. Cəbhə xəttində ermənilərin döyüş mövqelərinin məhv edilməsində istifadə olunan yüksək texnologiyalı raketlər və artilleriya qurğularını Azərbaycan İsraildən alıb. 2016-cı ilin aprel döyüşləri zamanı Ermənistan ordusunun darmadağın edilməsində əsasən İsrail istehsalı olan silahlardn istifadə olunmuşdu. 2016-cı ildə İsrail Azərbaycana 148 milyon dollar dəyərində silah satıb. Bundan başqa, Azərbaycan 2017-ci ildə İsraildən “Dəmir gümbəz” raketdən müdafiə sistemləri, “EXTRA” yer-hava raketləri , idarəolunan “Lahad” raketləri, “SPİKE” raketlərinin ən son texnoloji modelini, düşəmənin mövqelərini və canlı qüvvəsini məhv edən “Dron” aparatları, raket daşıya bilən pilotsuz təyyarələr və digər silahlar alıb. Ermənistan da dəfələrlə İsrail silahlarının alınmasında maraqlı olduğunu bəyan edib. Buna baxmayaraq, Təl-Əviv İrəvanın təklüfinə müsbət cavab verməyib. İsrail müsəlman ölkəsi olan Azərbaycandakı yəhudi icmasının dinc və təhlükəsiz şəraitdə yaşamasına mühüm önəm verir. İkincisi, İranla həmsərhəd olan Azərbaycanın İsraillə strateji tərəfdaşlıq münasibətləri qurması Təl-Əvivin geosiyasi maraqlarına tam cavab verir. Üçüncüsü, İsrail idxal etdiyi neft və benzinin 50 faizə qədərini Azərbaycandan alır. Dördüncüsü, Azərbaycan İsrail silahlarının əsas alıcısı kimi mühüm bazar rolunu oynayır. Artıq müdafiə sənayesi texnologiyası sahəsində də hər iki ölkə birgə əməkdaşlıq qurub.\nOna görə də israilli nazirin Ermənistana səfər etməsi Azərbaycan üçün ilk baxışda heç də müsbət təsir bağışlamır. Ancaq İsrail hökumətinin Ermənistanla əməkdaşlıq etməsi heç də Azərbaycanla strateji tərəfdaşlığa son qoyması anlamına gəlmir. İsrail daha çox Ermənistanın kənd təsərrüfatı sahəsinə maraq göstərdiyini bildirir. Buna baxmayaraq, Təl-Əvivin Ermənistana marağının artması daha çox İran amili ilə izah oluna bilər. İran Cənubi Qafqazda Azərbaycanla müqayisədə Ermənistanla daha sıx əlaqələrə malikdir. Eyni zamanda, Dağlıq Qarabağ münaqişəsi səbəbindən Azərbaycan və Türkiyə ilə sərhədləri bağlı olan Ermənistan üçün İran açıq qapı rolunu oynayır. Bu da öz növbəsində İrana Rusiya ilə yanaşı, Ermənistan iqtisadiyyatının müxtəlif sahələrində inhisarçılıq yaratmaq imkanı verib. Yəni Ermənistan İranın Cənubi Qafqazda möhkəmlənməsi ndə açar rolunu oynayır. Bir müddət öncə stomotoligiya üzrə təhsil almaq adı altında İrəvanda təlim keçən və İsrail əleyhinə fəaliyyət göstərən casus şəbəkəsi arasında İran xüsusi xidmət orqanlarının da gizli əməkdaşları aşkar edilmişdi. Təbii ki, bütün bunlar İsraili narahat edir. Ona görə də Təl-Əviv İranın müttəfiqi olan Ermənistanla münasibətləri görünür, səhmana salmaq üzərində düşünür. Ancaq İsrailin Ermənistana müasir silahlar verəcəyi inandırıcı deyil. İlk növbədə ona görə ki, Ermənistanın hərbi arsenalı Rusiyanın nəzarəti altındadır. Üstəlik, hər iki ölkə vahid qoşun birləşmələri yaradıb. Ermənistanın dövlət sərhədlərinin və hava məkanının müdafiəsi Rusiyaya həvalə edilib. Belə olan təqdirdə, Ermənistanın İsraildən silah almasına Rusiya heç vaxt razı olmaz. İkincisi, İsrailin yüksək texnologiyalı, NATO standartlarına uyğun müasir silahlarını almaq üçün Ermənistanın hərbi büdcəsi yetərli deyil. Eyni zamanda, Ermənistanın İsraillə hərbi-təhlükəsizlik sahəsində əlaqələr qurması İranın sərt cavab addımları ilə qarşılana bilər. Bu baxımdan, Sarkisyan iqtidarının guya İsraildən silah almaq niyyətində olmasına dair bəyanatları daha çox daxili ictimai rəyə hesablanıb. İsrailin Azərbaycanla hərbi-təhlükəsizlik sahəsində tərəfdaşlığa dair xüsusi müqavilə imzalayıb. Təl-Əviv Ermənistana görə həmin sazişin pozulmasına yol verə bilməz. Əks təqdirdə, Azərbaycan kimi nəhəng iqtisadi və hərbi tərəfdaşını itirmiş olar. İsrailin xarici siyasətində əməkdaşlıq etdiyi ölkədə yaşayan yəhudi icmasının sayı və vəziyyət əsas prioritetlərdən biri kimi götürülür. Ermənistan parlamentində isə milli azlıqlara cəmi 4 yer ayrılıb. Bunlar kürdlər, yezidilər, ruslar və assuriyalılardır. Yəni, Ermənistanda yəhudilərin sayı nəzərə çarpmayacaq qədər azdır. Ona görə Ermənistan İsrail üçün strateji tərəfdaş sayıla bilməz. İkitərəfli münasibətlərdə ticarətin və geosiyasi maraqların üstünlük təşkil etməsi ehtimalı daha yüksəkdir.\nErmənistanla münasibətlərinin istiləşməsində Benyamin Netanyahu hökumətinin Türkiyə ilə münasibətlərində son günlər yaranmış diplomatik gərginlyin də təsir etdiyi istisna olunmur. Nazir Tsaxi Aqnebinin İrəvanda qondarma erməni soyqırımı abidəsini ziyarət etməsi Ankaraya ünvanlanmış siyasi mesaj hesab oluna bilər.\noxunma: 4398 Tarix: 26-07-2017 16:31


"KƏRAMƏTLİLƏRİN" ÖLKƏNİ BATIRAN "BÖYÜKBAYIRLARI" » Fedai.az\n18 Yan 11:41GÜNDƏM\nArtıq neçə gündür ki, ölkəni Kəramətin "anti reklamı" bürüyüb. Yaxşı ki, heç olmasa sosial şəbəkədə öz etirazlarını bildirən milli fəallarımız var. İnanın ki, onlar olmasa bu "Haykanuşun sözdə kosmopolit küçükləri" ölkəni 3 qəpiyə satarlar.\nKəramət "Böyükbayır" (Anladığınız məzmuna görə üzr istəyirəm. Amma "bayır" sözü elə "çöl" sözünün sinonimi oduğunu da unutmayın. Çünki Kəramət adlı varlığın danışığı, bu ləqəbə daha çox uyğun gəlir). Heyif bu ölkədən ki, qoca kosmopolitləri quylamamış yerinə yeniləri bitib. Özü də bunlar "dədəm mənə kor deyib" məsəlinə uyğun milli tabulara hücum etməkdən başqa bir kəramət sahibləri deyillər. Xəlil Rza heç nə yazmasaydı belə, öz doğma oğlunu bu yurda qurban verən bir Ata kimi şərəfli bir məqama sahibdir. Bunca tanınmışlar içində bu statusda iki nəfər var: Xalq şairi Xəlil Rza və Xalq yazıçısı Sabir Əhmədli. ONLARI, TƏK ŞƏHİD ATASI ADINA GÖRƏ EHTİRAMLA ANMAQ BORCUMUZDUR.\nGənclər ayıq-sayıq olmalıdır. FETÖ -nün basdırdığı minalar işlək hala gəlməkdədir. Bu zehniyyət üçün "düşmənimiz, günahsız erməni xalqı deyil. Şəhidlər ağılsız qurbanlardır. Millətimiz isə faşizmə yuvarlanmış toplumdur. Onlara görə savaşdansa erməni qapısında qul olmaq daha yaxşıdır. Bizim qəhrəman bildiklərimiz isə onlar üçün qaçaq-quldurdurlar. Gerisini də özünüz sayın. Onlar artıq hər yerdədirlər...\nVətəndaşı cəmiyyət yetişdirir. İnsanlar öz yaşadıqları dövranlara bənzəyirlər. Doğrudanmı, milli ruhumuz bunca deqradasiyaya uğrayıb? Bunun vəbalını kimin üstünə yazaq?\nYəni milli mənəviyyatımız bunca düşübmü? Hıqqınıb özünü tanıda bilməyən həyasız və istedadsız adamların tək tanınma yolu düşmən puluyla milli tabulara dil uzatmaqdır. Bəlkə yanılıram?\nTarix bu millətə XX əsrdə ikinci dəfə azad olmaq və millət kimi inkişaf etmək şansı verdi. Biz nə edirik? Bilən varmı? Bakının məşhur və qeyrətli milyonçularından olan Murtuza Muxtarovun özünü güllələmədən öncə yazdığı son məktubdan bu sətrləri xatırlatmaq istərdim: “Bakı neftindən böyük pullar qazandıq… Ağlagəlməz qədər böyük pullar… Həmin pulllarla Bakını alınmaz bir qalaya çevirə bilərdik… Amma biz neylədik?.. Bu şəhəri əyləncə, qumar, kazino mərkəzinə çevirdik… Bu da nəticəsi!”...\nBizlərə ibrət olsun deyə, yazılan sətrləri belə oxumadıq. Yalnız "pul-para, sərvət yığanlarımız", millətin gələcəyini monopoliya ilə, rüşvət ilə qaraldanlarımız, klan və tayfabazlıqla vəzifəni toya, nişana Nəmər yazdıranlarımız və bunca pisliklərə maddım-maddım baxanlarımızın hamısı elə bir cür "Kəramətdir". Sadəcə başları qarışıqdır və o gənc kimi avaralanan gününün səhəri daş atmağa quyu "axtaracaqlar". Yoxsa bilmirsiniz ki, qarğanı bülbül kimi bəsləyib qızıl qəfəsdə saxlasan da ağzını "qarrr" ilə açasıdır.\nBu yaxınlarda bir idarədə gənc bir mütəxəssisə Qarabağ müharibəsi deyəndə, bizdən soruşdu ki, o nə vaxt olub? Düzü elə bildim ki, ataları kimi bu da "məzələnir". Reaksiyadan qorxub yavaşca etiraf etdi ki, mən rus məktəbi və xaricdə təhsil almışam. Bircə kəlmə dedim k, Allah bəlanızı versin! Yəni düşünmən ki, kommunist-kosmopolitləri Əzrayıl torbaya yığıb aparanda dünya düzələcək. Onlardan daha betər bir nəsil sıradadır-NƏ MİLLƏT, NƏ VƏTƏN, NƏ XALQ, NƏ BAYRAQ? Hətta düşünürlər ki, bütün bunlar onlar üçün düzəldilmiş oyuncaqlardır.\n1992-ci ildə bir məqalə yazmışdım. A. Kamyunun "Sizif əsatiri"ni oxuduqdan sonra, məni bir sual düşündürdü? Görəsən onu cəzalandırmış Allahlar Sizifin əzabla zirvəyə yumarladığı daşı əlindən alsalar nə baş verərdi? Cavabını da vermişdim ki, Sizif öncə eyni şəkildə zirvəyə daşsız qalxıb düşməyə davam edəcəkdi. Az sonra bu vəziyyətdən yeni üsyan qaldıraraq hayqıracaq: "MƏNİM DAŞIMI QAYTARIN!"\nO daşı qaytarıblar. Sadəcə bəziləri onu quyulara atmağa vərdiş ediblər. Bəs biz, o bir dəlinin atdığı daşı çıxarmaq üçün 40 ağıllını hardan alaq? Budur faciə...\nBu məmləkət heyifdir. Bu Tanrı payı olan məzar yerlərimizi Kəramətlərin böyükbayırlarıyla murdarlamayın. Adam olun, Adam. Vətəni, Bayrağı, Milləti sevmədiyinizi bilirəm, amma heç zaman günəşi doğmayacaq o günləri xatırlayın. Bu cür əməllərlə bu torpaqlar bizi orada da yatmağa izin verməyəcək. Əldən verdiyimiz əsir torpaqlarda o məzarları dünyanın ən şərəfsiz bir millətinin dağıtması sizcə təsadüfdürmü? Çünki bizdən öncə gələnlər də eynən bizim təkrarladığımız bu səhvləri buraxmışdılar...\nYALTAQLIĞI TƏRGİDƏSİ DEYİLİK, HEÇ OLMASA BU MİLLİ SƏNƏTİMİZİN ADINI DƏYİŞƏK... GÜNDƏM / Köşə OĞRU MƏMUR-MİLYONERLƏRİMİZƏ BƏSİT HESAB DƏRSİ... GÜNDƏM / Köşə MƏMURLUĞUN ELDARMAHMUDOVLUĞU, yaxud bir tüpürümlük qisas... GÜNDƏM / Köşə ÖLÜLƏRƏ AZADLIQ, DİRİLƏRƏ ÖLÜM!-2 GÜNDƏM / Köşə Savaş bir istəyimizi ala bilmədi Köşə


Erməni lobbisi Los-Ancelesin tarixində daha bir saxtakar “Qarabağ səhifəsi” yazdı...\n8 Noy. 2018 15:18\nƏli Orucov: “Los-Anceles Şəhər Şurasının məlum kağız parçası Birləşmiş Ştatların xarici siyasətinə yön verə bilməz”\n“Ancaq istənilən halda bu pislənilməli və buna bütün səviyyələrdə etiraz edilməlidir”\nABŞ-ın Kaliforniya ştatının Los-Anceles Şəhər Şurası, Dağlıq Qarabağdaki erməni separatizminin 30 illiyi münasibətilə qətnamə qəbul edib. Bu barədə erməni mətbuatı məlumat yayıb.\nErmənistan mətbuatının yazdığına görə, qətnamədə guya 30 il əvvəl Dağlıq Qarabağda etnik ermənilərə zülm edildiyi qeyd olunub. Bu səbəbdən onlar öz hüquqlarını qorumaq uğrunda mitinqlərə çıxıblar. Qətnamənin məzmunu bütövlükdə Dağlıq Qarabağdaki separatizmin dəstəklənməsini özündə ehtiva edir və tamamilə beynəlxalq hüquq normalarına ziddir.\nMəsələn, sözügedən bədnam qətnamədə deyilir: “1991-ci il dekabrın 10-da keçirilmiş referendumda müstəqilliyini elan edən “arsax respublikası” əhalinin əksəriyyətinin razılığını alıb. Şəhər Şurasının 10 sentyabr 2013-cü il tarixli rəsmi qərarı ilə Los Anceles “arsaxın müstəqilliyini” tanıyaraq ABŞ və dünya ictimayətini də bu addımı atmağa çağırıb”.\nGöründüyü kimi, tamamilə absurd məzmuna malik olan sözügedən “qətnamədə” açıq-aşkar separatizmə dəstək, başqa dövlətin ərazi bütövlüyünə hörmətsizlik öz əksini tapıb. Sirr deyil ki, erməni lobbisinin ABŞ-da əsas güclü olduğu yer Kaliforniya ştatıdır. Sözügedən ştatda çoxsaylı erməni yaşayır. Zaman-zaman sözügedən ştatda və Los-Anceles şəhərində Dağlıq Qarabağdakı erməni separatçılarını dəstək xarakterli tədbirləri olub. Halbuki, belə hallar Birləşmiş Ştatların xarici siyasət kursuna ziddir. Çünki ştatlara bununla bağlı səlahiyyət verilməyib. Ancaq təəssüflər olsun ki, erməni lobbisinin bu həyasızlığına dur deyən yoxdur.\nMəsələyə münasibət bildirən AMİP funksioneri Əli Orucov Kaliforniya ştatının Los-Anceles Şəhər Şurasının məlum qətnaməsini kəskin tənqid etdi: “Hesab edirəm ki, qətnamə kağız parçasından başqa bir şey deyil. Ermənilər bütün fitnəkarlıqlardan, riyakarlıqlardan istifadə edərək öz çirkin niyyətlərini həyata keçirirlər. Bu dünəndə belə olub, indi də belədir və bundan sonra da belə olacaq. Çünki bu onların xəbis xislətindən irəli gələn bir reallıqdır. Onlar Azərbaycanın ərazilərini işğal etməklə yanaşı, indi də qondarma separatçı qurumun beynəlxalq aləmdə tanıdılması məqsədi ilə bu kimi çirkin məqsədləri həyata keçirirlər. Məlum addımın da arxasında bu niyyət gizlənir. Aydın məsələdir ki, Los-Anceles Şəhər Şurasının məlum kağız parçası Birləşmiş Ştatların xarici siyasətinə yön verə bilməz. Ancaq istənilən halda bu pislənilməli və buna bütün səviyyələrdə etiraz edilməlidir. Yaxşı olardı ki, Los-Anceles Şəhər Şurası Xocalıda ermənilərin silahsız azərbaycanlılara qarşı törətdikləri soyqırım barədə qətnamə qəbul etsin. Hansı ki, Xocalı soyqırımı XX əsrdə insanlığa qarşı işlənən ən böyük cinayətlərdən biridir. Nədənsə bu barədə danışmırlar. Hesab edirəm ki, istər rəsmi, istərsə də qeyri-rəsmi səviyyədə sözügedən “qətnaməyə” etiraz bildirilməlidir. Erməni lobbisinin öz çirkin niyyətlərinə ABŞ ştatlarını alət etməsinə son qoyulmalıdır. Artıq neçənci dəfədir ki, erməni lobbisi Kaliforniya ştatında bu və buna bənzər siyasi hoqqaları gündəmə gətirir. O üzdən Azərbaycanın diaspor təşkilatları buna son dərəcə diqqətli yanaşmalı və lazımi tədbirlər ğörməlidir”.


Göyçay polisində saqqal qovğası...\n2021, 23 İyun, çərşənbə, Bakı vaxtı 02:30\nGöyçay sakini Xəyal Şirəliyev polisdə saqqalının zorla qırxıldığını deyir. O, iyulun 22 də Göyçay rayon mərkəzi məscidində şərlənərək tutulduğunu bildirir. Xəyal Şirəliyevin deməsinə görə, o, Göyçay rayon mərkəzi məscidinin imamı ilə mübahisəsi üzündən şərlənərək polisə düşüb. 23 iyulda İnzibati Xətalar Məcəlləsinin 296-cı maddəsi ilə 3 sutka həbs alan Xəyal Şirəliyev sonuncu gün saqqalını polis şöbəsində polislərin qırxdığını bildirir:\n«İyulun 26-sı idi, artıq buraxmaqlarına az qalmışdı ki, müvəqqəti saxlanma təcridxanasının rəisi saqqalımı qırxacağını dedi. Etiraz edəndə isə bildirdi ki, tapşırığı rəis müavini Əflatun Məmmədov verib. Prezidentimizin din, azadlıq barəsində çıxışını Əflatun Məmmədova xatırladanda mənə bildirdi ki, bura mənim ərazimdir, burda qaydaları mən qoyuram, prezident yox. Saqqalımı qırxdılar. Məhkəmədə, şəxsiyyət vəsiqəsində saqqallıyam».\n«BU GÜN SAQQALIMI QIRXACAQLAR, SABAH BAŞIMA MİN OYUN ACACAQLAR»\nXəyal Şirəliyev deyir ki, hər yerə rəsmi və şifahi müraciət edib, amma heç kim tədbir görmür:\n«Cəza verdilər cəzamı çəkdim, günahkar olmaya-olmaya. Saqqalımın nə günahı var idi, anlamıram.\nMüraciətlərimə cavab verən yoxdur. Bu gün saqqalımı qırxacaqlar, sabah da başıma min oyun acacaqlar. Qarşıdan da seçkilər gəlir . Mənim hüququmu qorumayan prezidentə necə səs verim. Saqqalımı kəsən polis əməkdaşlarının cəzalandırılmasın istəyirəm. Polislər cəzalandırılmasa qərara gəlmişəm ki, xarici dövlətlərə müraciət edib sığınacaq istəyim. Artıq bir necə xarici təşkilatlara müraciət ünvanlamışam».\n«SANİTAR-GİGİYENİK QAYDALARI QORUMAQ MƏQSƏDİLƏ...»\nGöyçay rayon polis şöbəsinin müavini Əflatun Məmmədov bu məsələ ilə bağlı AzadlıqRadiosuna bunları bildirib:\n«Xəyal Şirəliyev 3 sutkalıq inzibati həbs olunub. Həbs olunduğu vaxt onun saqqalı həddindən artıq uzun olub. Müvəqqəti saxlanma təcridxanasının qaydalarına uyğun, sanitar-gigiyenik qaydaları qorumaq məqsədilə həkim məsləhətinə əsasən özü saqqalını qırxıb. Onun saqqalı heç bir polis tərəfindən qırxılmayıb. Dediyi ittihamlar hamısı böhtandır».


badamcıq sözaltı sözlük\n1. boğazda və əsnəkdə olan görünüşcə badama oxşayan vəzi.\n27.12.2015 17:11, mizantrop\n2. əxlaqsız adı olan vəz.\n27.12.2015 18:34, pampiniformis\n3. Pispussy (bax: yaxşı vurmuyun)\n27.12.2015 18:47, jack frost\n4. boğazın hər iki tərəfində olan, badama bənzəyən, 1,5 - 2,5 sm ölçülərində olan limfoid toxuma. (Lat. Tonsilee). Immun sistemin bir üzvüdür. Infeksiyalaşması (iltihabı) zamanı tonzillit (xalq dilində angina) əmələ gəlir. Penisilin qrupu antibiotiklərə yüksək dərəcədə cavab verir.\n28.12.2015 13:46, Aleksi Zorba\n5. Badamcıqlar oval və ya yumru formada olan törəmələrdir. Onların ölçüləri 1 mm-dən 2 sm qədər ola bilər.\nLimfa düyünləri orqanizmin immun sisteminə aiddir. Onlar mikrobların, infeksiyaların və xərçəng hüceyrələrinin yayılmasına maneə yaradır. Bu düyünlərdə xüsusi hüceyrələr limfositlər yaranır ki, onlar orqanizm üçün yad və təhlükəli maddələr və hüceyrələrin məhv edilməsində aktiv şəkildə iştirak edir.\nLimfa düyünün böyüməsi və iltihabı "limfadenit" adlanır. Limfadenit irinli ola bilər. irinli limfadenitin əsas simptomları limfatik düyünün böyüməsi və ağrılı olması, bu yerdə olan dərinin qızarması, bədən hərarətinin yüksəlməsi, ümumi zəiflik. Vaxtında müalicə olunmadıqda (cərrah müalicə edir) irinli limfadenit ağır fəsadlar verə bilər. Bu zaman limfatik düyünün qişası yırtılır və burada yığılmış irin ətrafdakı toxumalara yayılır. Buna fleqmona deyilir.\ninsan sağaldıqdan sonra limfa düyünləri adətən öz normal ölçülərinə qayıdır.\nLimfa düyünlərin uzun müddət ərzində böyümüş vəziyyətdə qalması insanda brusellyoz, listerioz, mononukleoz kimi xəstəliklərin və QiCS-infeksiyanın əlaməti ola bilər.\nQasıq limfa düyünlərin böyüməsi melanoma, vulva xərçəngi, düz bağırsağın xərçəngi baş verir. Qoltuğaltı nahiyəsində limfa düyünlərin böyüməsinə süd vəzi xərçəngi, melanoma, limfoqranulematoz və s. səbəb ola bilər.\nBoyunun limfa düyünləri qalxanvari vəzi xərçəngi, qırtlaq xərçəngi, dil xərçəngi, limfoqranulematoz zamanı böyüyə bilər.\nBeləliklə, böyümüş limfa düyünləri çox ciddi xəstəliyin simptomu ola bilər. Bu səbəbdən özünüzdə böyümüş limfa düyünü aşkar etdikdə mütləq həkimə müraciət etmək lazımdır.\n28.12.2015 13:53, Tet-a-tet


Konstitusiya Məhkəməsinin hakimi həmkarlarının kredit qərarı ilə razı deyil\nKonstitusiya Məhkəməsinin hakimi İsa Nəcəfov bu məhkəmənin Plenumunun xarici valyutada götürülən kreditlərlə bağlı qərarı ilə razı deyil. Hakim sentyabrda çıxarılmış qərara xüsusi rəy yazıb.\nHəmin rəyin mətnini Konstitusiya Məhkəməsi yayıb. (http://www.constcourt.gov.az/decisions/414)\n"Plenumun qərarına hörmətlə yanaşaraq, təsviri-əsaslandırıcı hissəsi ilə qismən razıyam, nəticə hissəsi ilə isə razı deyiləm", hakim rəyində xarici valyutada kredit götürülməsindən təsirlənən vətəndaşın işi haqda məlumat verir.\nRəydə vurğulanır ki, vətəndaş mənzil almaq məqsədilə bankla kredit müqaviləsi bağlayaraq, illik 19 faizlə, 48 aya 102 min dollar kredit götürüb. Vətəndaş borc aldığı vaxt 1 dolların manata nisbəti 0.78, cəmi 12 gün sonra 1.05, bir müddət sonra 1.50, daha sonra isə 1.75 manat olub.\nHəmçinin bildirilir ki, vətəndaşın bu halla bağlı vəziyyəti pisləşib, bağladığı müqavilənin şərtlərinin dəyişmiş şəraitə uyğunlaşdırılması və ya ləğv edilməsi barədə banka müraciət edib. Lakin razılığa gəlmədiklərindən Mülki Məcəllənin "şəraitin əhəmiyyətli dərəcədə dəyişməsi ilə əlaqədar müqavilənin dəyişdirilməsi və ləğv edilməsi" adlı 422-ci maddəsini əsas göstərərək bankla bağladığı müqavilənin ləğvini və ya dəyişdirilməsini məhkəmədən istəyib.\nMəhkəmənin hakimi xüsusi rəyində yazır ki, 102 min dollar kredit götürən vətəndaş manatın devalvasiyası nəticəsində banka 190 min manat əsas kredit və 30 min manatadək bank faizi verməlidir.\n"Ödəmə müddətinin də 4 il olmasını nəzərə alsaq, onda başa düşmək olar ki, kreditorun maliyyə vəziyyəti necə olacaqdır", yazan hakim Konstitusiyaya istinad edərək vurğulayıb ki, Azərbaycan dövləti xalqın və hər bir vətəndaşın … sosial müdafiəsinin və layiqli həyat səviyyəsinin qayğısına qalır.\nİsa Nəcəfov xüsusi rəydə yazıb ki, onun fikrincə, məhz belə konstitusion müddəalar nəzərə alınaraq, Mülki Məcəlləyə 422-ci maddə daxil edilib.\n"…Sahibkarlıq fəaliyyəti ilə əlaqədar verilmiş kredit borclarını ipoteka borclarından fərqləndirmək lazımdır. Sahibkar daşınmaz kapitala sahib olduğu halda, mənzil almaq üçün ipoteka borc müqaviləsinə girənin daşınmaz kapitalı yoxdur. Kredit münasibətləri bazar iqtisadiyyatında gündəlik iqtisadi münasibətlərdə hakim yer tutan münasibətlərdir. Pul vahidinin məzənnəsinin sabitliyi, eləcə də iqtisadiyyatı inkişaf etmiş ölkələrdə mütəmadi qalxıb düşməsi maliyyə şəraitin göstəricisidir. İnsanların həyat səviyyəsi bundan çox asılıdır. Milli valyutanın kəskin düşməsi həyat səviyyəsinin aşağı düşməsidir", - xüsusi rəydə qeyd edilir.\nXüsusi rəydə 12 bank şəbəkəsinin müflisləşmədən bağlanması, əməkdaşlarının işsiz qalması, on milyardlarla bank kapitalının geri qaytarılmaması xatırlanır. İsa Nəcəfov vurğulayır ki, manatın devalvasiyası şəraitin əhəmiyyətli dərəcədə dəyişməsidir.\n"Vətəndaş bu halda bağladığı ipoteka müqaviləsinin dəyişdirilməsi və ya ləğv edilməsi ilə əlaqədar Mülki Məcəllənin 422-ci maddəsinə əsasən məhkəməyə müraciət etməkdə haqlıdır", İsa Nəcəfov rəyin sonunda yazır.


Yaqub Mahmudov: Mikoyan və oğlu Şaumyana görə elmi ictimaiyyəti aldadıblar - Sonxeber.net\nTarix: 12 Iyun 2019 13:20\nTrend-in məlumatına görə, bunu Tarix İnstitutunun direktoru, akademik Yaqub Mahmudov Polşanın Varşava Universitetində “İnsanlığa qarşı ağır cinayətlər: XX əsrdə Azərbaycan və Polşa xalqlarının tarixi əsasında” mövzusunda beynəlxalq elmi konfransda çıxış edərkən deyib.\n“Sovet dönəmində soyqırımı cəlladları qəhrəman kimi təqdim edilib. Anastas Mikoyan “26-lar”ın tarixini saxtalaşdırıb. O bildirirdi ki, guya Hindistanın Milli Arxivində olub və Şaumyan Hindistana aparılmayıb. Amma biz sübut etdik ki, Mikoyan və oğlu Hindistanın Milli Arxivində olmayıb, onlar elmi ictimaiyyəti aldadıblar”.\nQeyd edək ki, “İnsanlığa qarşı ağır cinayətlər: XX əsrdə Azərbaycan və Polşa xalqlarının tarixi əsasında” mövzusunda beynəlxalq elmi konfransın təşkilatçıları Varşava Universitetində fəaliyyət göstərən Azərbaycanşünaslıq Mərkəzi və universitetin siyasi elmlər və beynəlxalq tədqiqatlar fakültəsidir. Tədbir Azərbaycanın Polşadakı səfirliyi, Tarix İnstitutu və Xarici İşlər Nazirliyinin nəzdindəki Azərbaycanın Beynəlxalq İnkişafa Yardım Agentliyinin dəstəyi ilə reallaşıb.\n12 Iyun 2019 13:20 51 Sosial az.trend.az\n12 Iyun 2019 13:20 51\nEtiketlər: Yaqub Mahmudov Mikoyan və oğlu Şaumyana görə elmi ictimaiyyəti aldadıblar